کاتی بەئاگاهاتنەوەی کورد لەخەونە شیرینەكان\nخۆڕاهێنان بە سیاسەت و وتاری ناڕاست، بریتیە لە کەڵەکەبوونی ئەزموونی شکست خواردوو ، لە هەمان کاتیش دەکرێ ناو ببردرێت بە عەقڵیەتی خۆگێلکردن لە پرسەکان، بەجۆرێک لە کەناری نادیدیدا هاوتەریبی رووداوەکان ڕێبکەیت، بەڵام بێ ئەوەی لە پارسەنگی هاوکێشەکان هیچ بەهایەکت هەبووبێت.\nهاوکێشە سیاسی و گۆڕانکاریەکانی ناوچەکە، شەقازلەیاکی تووندە بۆ بەرگوێی ئەوانەی کەوا لەخەڵوەتدا ماونەتەوە یان بە وەهمی سپاردنی سەرجەم هێلکەکان بە یەک سەبەتە، بەرئەوانەش دەکەوێت کە بەتەنها ئۆباڵی شکستە مێژوییەکانیان بە وڵات و کەسانی دیکەوە بەستۆتەوە وبێ ئەوەی ئاماژەیان بەرۆڵی نێگەتیڤی سەرکردایەتی بزاڤی رزگاری خوازی کورد لە قۆناغەکان دابێت ، پێیان دەڵێت ناکرێت چیتر خوێندنەوەیان بۆ رێرەوی رووداوەکان نەبێت و بەپێچەوانەی شەپۆڵەکان رێبكەن..\nئەوانەی ئاماژەمان بۆ کردوون بەشێکن لەو سیاسەت وعەقڵیەتە نا ئیداریەی ئێستای سەرکردایەتی سیاسی کورد کە گرتویانەتەبەر.\nبە ئاماژەیەکی کورت و تێبینی لەسەر دۆخەکان بۆت روون دەبێتەوە کە هۆکاری ئەم جۆرە لە سیاسەت کردنەی سەرکردایەتی سیاسی کورد بۆ خۆ بەزلزانێتیەکی لەرادەبەدەری بێ بنەما دەگەڕێتەوە کە هێشتا نایهەوێت لەو خەوە خۆشەی (جیهان هەمووی دۆستمانە) بەئاگابێتەوە، چونکە بە تێبینی لەسەر گۆڕانکاری و رووداوەکان، دەرکەوت کورد لەچوارچێوەی جوگرافیایەکدا ژیان دەکات، تەنیوەتەوە بە بۆمبی تەوقیتکراوی بەرژەوەندیە باڵاکانی وڵاتانی زلهێزی جیهانی و ئیقلیمی ( دانپیانراو لەڕووی نێودەوڵەتیەوە ) ، هەربۆیەشە بە نادیدەکردن و نەخویندنەوەی ئەو هاوکێشانەو فەرامۆشکردنی یاریزانە سەرەکیەکانی ناوچەکە، هەڵەی مێژویی لێدەکەوتەوە و دەستکەوتەکانیش خراتر لەبار دەچن.\nپێمانخۆشبوو بڕیاری وەدەستهێنانی مافە نەتەوەیی و مرۆییەکان ئەوەندە ئاسان بونایا، هەرلەچوارچێوەی ویست و هاوکێشە سۆزداری و دروشمەکان بەدەستهاتبان، خۆشتردەبوو کە هاوسێکانمان و وڵاتە زلهێزەکان ئەوپەڕی رێزیان بۆ ماندووبوون و نەهامەتیەکانمان هەبوایە، بەبێ گوێدانە ئەوەی کە کورد سەرکردەو خەمخۆرێکی راستەقینەی نییە سەرجەم مافەکانیان پێ ڕەوابینی بوا..!\nبەڵام واقیع شتێکی دیکەمان پێدەڵێ ، ئەوەتانێ لە دوایین پەیامیدا دۆناڵد ترەمپ زۆر شت بیر کورد دەهێنێتەوە، کە کورد کاراکتەرێکە لەدەرەوەی هاوکێشە نێودەوڵەتیەکانە و ناوبردنیان بەوەی کە شەڕکەری باشن (بەومانایەی کە جانەوەرێ بن تەنها بۆ کوشتار و شەڕ شیاو بن)\nكە ئەوساتە لەگەڵ بەرژەوەندیەکانی ئەمریکا یەکتر دەگرنەوە، یا کە دەڵێ ، مەرج نییە هەتا سەر سەربازەکانیان بهێڵنەوەو بەکوژیان بدەن، ئەوە ئاماژەیەکی روونە بەوەی کە تاوەکو ئێستا کورد ئەگەرهاوپەیمانێکی تەکتیکی ئەمریکا بوو بێت لە ناوچەکە نەوەک هاوپەیمانی ستراتیژی!\nبۆیە سەرکردایەتی سیاسی کوردی زۆربەی پارچەکان و تایبەتیش باڵادەستەکان، دەبێ بەرچاو روونتر لەگەڵ دۆخەکە مامەڵە بکەن، دەبێ ئەوەیان لەبەرچاوبێت کە کورد لە جوگرافیایەکی داخراودا ژیان دەکا، كە پرێتی لە کێشمەکێش و ململانێی جۆربەجۆر، ناکرێت بەبێ تێبینی و ڕەچاونەکردنی پەیوەندی و بەرژەوەندیە هاوبەشەکانی لەگەڵ وڵاتە ئیقلیمیە باڵادەستەکان، راستەوخۆ خۆی بە قەدی ستراتیژی ئەمریکا یا وڵاتێکی دیکەی زلهێزی جیهانی ببەسترێتەوە، چونکە دەبێ لەوە تێبگات کە پشک و ئاستی بەرژەوەندیەکانی ئەوان زۆر لەسەرووی بەرژەوەندیەکانی کوردەوەن.\n← کاتی بەئاگاهاتنەوەی کورد لەخەونە شیرینەكان


https://1baiser.com ئاگرەكەی تاران و واشنتۆن 8 ملیار دۆلاری هەرێم دەسووتێنێت |\nHome ڕاپۆرت ئاگرەكەی تاران و واشنتۆن 8 ملیار دۆلاری هەرێم دەسووتێنێت\nكەرتی فڕۆكەوانی و هاوردە و گەشتیاری دەپێكرێن\nململانێكانی نێوان ئەمەریكا و ئێران بەردەوامە و سەری كێشا بۆ مووشەكباران و ئۆپراسیۆنی سەربازی لەسەر خاكی عێراق و هەرێم، بۆیە لە هەر ئەگەرێكی نەخوازراوی شەڕدا، هەرێمی كوردستان زیاتر لە 8 ملیار دۆلار زیانی ئابووری و بازرگانیی بەردەكەوێت.\nبە گوێرەی ئەو زانیارییانەی ״ئاژانس״ لە یەكێتیی هاوردە و هەناردەكارانەوە دەستی كەوتووە، لە ساڵی ٢٠١٨دا بە بڕی نزیكەی ٨ ملیار دۆلار كاڵا و خۆراك لە ئێرانەوە هاوردەی هەرێم كراوە، بەڵام لە ساڵی ٢٠١٩دا و لەگەڵ ڕێكخستەوەی تەعریفە گومرگییەكە، ٢ ملیار هاوردە كەمی كردووە و تەنها ٦ ملیار دۆلار هاوردەی هەرێم كراوە.\nعەتا شێخ ئەحمەد، جێگری سەرۆكی یەكێتیی هاوردە و هەناردەكارانی كوردستان بە ״ئاژانس״ی وت: ״لە ئەگەری هەڵگیرسانی شەڕی ئێران و ئەمەریكاش ئەو كات ئەو مەرزە ڕەسمییانە دادەخرێن، كە ئاڵۆگۆڕی بازرگانی لە نێوان هەرێم و ئێراندا دەكرێت و هەرێم لە ڕووی هاوردەوە ٨ ملیار دۆلار زیانی پێ دەگات، هیچ كاڵایەكیشی نییە كە بە ڕەسمی هەناردەی ئێران بكرێت، ئەمە جگە لە كرێی نقڵ و گومرگ، كە دەست هەرێم دەكەوێت״.\n״ڕێكخستنەوەی گومرگی لە 2019دا، زیانی بە هەرێمی كودستان گەیاند بە جۆرێك تەنها لە نێوان هەرێم و كۆماری ئیسلامیی ئێراندا 2 ملیار دینار قەبارەی بازرگانی كەمی كرد، جا ئەگەر شەڕ ڕوو بدات، ئەو پەیوەندییە بازرگانییەی هەرێم و ئێران نامێنێت״، جێگری سەرۆكی هەناردە و هاوردەكاران وای وت.\nبە پێی ئاماری یەكێتیی هاوردە و هەناردەكارانی كوردستان، لە ساڵی ٢٠١٨دا بڕی ٢٦ ملیار و ٨٨١ ملیۆن دۆلار كاڵا هاوردەی هەرێم كراوە، لە ئێران و توركیا، چین، كە بڕی ٨ ملیار دۆلاری لە سێ مەرزی ڕەسمییەوە لە ئێرانەوە هاتووەتە هەرێم.\nسەچاوەیەكی دیكەی دارایی كە هەرێم لە ئێرانەوە دەستی دەكەوێت لە ڕێی كەرتی گەشتیارییەوەیە و بە نزیكەی 1 ملیار دۆلار دەخەمڵێندرێت.\nنادر ڕۆستی، وتەبێژی دەستەی گەشتوگوزاری هەرێم بە ״ئاژانس״ی وت: ״هاتنی گەشتیاران بۆ هەرێم ساڵانە ڕووی لە زیادبوونە و بە پلەی یەكەم گەشتیاری هەرێم لە شارەكانی عێراقەوە دێن و پلەی دووەمیش گەشتیاری ئێرانییە و لە ڕێگەی مەرزەكان و فڕۆكەخانەكانەوە سەردانی هەرێم دەكەن.״\n״لە ئەگەری شەڕی تاران و واشنتۆن، كاریگەریی خراپی بۆ كەرتی گەشتیاری و ئابووریی هەرێم دەبێت، چونكە ساڵی 2018 زیاتر لە 3 ملیۆن و 50 هەزار گەشتیار هاتوونەتە هەرێم و 450 هەزار گەشتیاریان ئێرانی بوون، كە دەكاتە 15%ی ڕێژەی گەشتیاریی هەرێم و داهاتی گەشتیاریی 2018 گەیشتووەتە 955 ملیۆن دۆلار، ١٥%ی ئەو داهاتەش لە گەشتیاری ئێرانییەوە بووە كە دەكاتە 145ملیۆن دۆلار״، ڕۆستی وای وت.\nكەرتی فڕۆكەوانی و گواستنەوە و گەیاندنیش سەرچاوەیەكی دیكەی دارایی هەرێمی كوردستانە و بە گوێرەی زانیارییەكانی ״ئاژانس״، كە لە لیژنەی گواستنەوە و گەیاندنی پەرلەمانی كوردستانەوە دەستی كەوتووە، داهاتی ساڵانەی هەرێم 12 ملیۆن دۆلارە.\nد.دلێر ئیسماعیل، پسپۆڕی بواری ئابووری بە ״ئاژانس״ی وت: ״ئەگەر زۆرە هەرێم و عێراق ببنە گۆڕەپانی شەڕی ئەو دوولایەنە، ئێران دراوسێیە و دەرهاویشتەی خراپی دەبێت لەسەر هەرێم و پلەی یەكەم پرشكی ئەو شەڕە بەر هەرێم دەكەوێت، چونکه زۆربەی پێداویستی لە دەرەوە هاوردە دەكەین، خاڵە سنوورییەكان و فڕۆكەخانەكانیشی دەكەونە بەر مەترسی״.\n״ئەو داهاتەی هەرێم لە هەناردە و هاوردە دەستی دەكەوێت نامێنێ، داهاتی گەشتیاری كەم دەبێت، ئاوارە ڕوو لە هەرێم دەكەن״، ئەو ئابووریناسە وای وت.\nڕزگار محەمەد، ئەندامی لیژنەی گواستنەوە و گەیاندن لە پەرلەمانی كوردستان بە ״ئاژانس״ی وت: ״١٢ ملیۆن دۆلار داهاتی ساڵانەی فڕۆكەخانەكانی هەرێم و لە هەر ئەگەرێكی نەخوازراوی شەڕدا هەرێم زیان لە داهاتی ئەو كەرتە دەكات، جگە لە وەستانی گەشتەكانی ئێران، مەترسی لەسەر هێڵەكانی تری گواستنەوەی ئاسمانیی دیكەش بۆ هەرێم درووست دەبێت و كەم دەبنەوە״.\n״هەر گرفتێك كاریگەریی بە ڕێژەی 70%ی بۆ سەر داهاتی فڕۆكەخانەكانی هەرێم دەبێت و 8 بۆ 9 ملیۆن دۆلار زیانی بەردەكەوێت و ئەگەریش هەیە بە تەواوی گەشتە ئاسمانییەكانی هەرێم ڕابگیرێن״، ئەو پەرلەمانتارە وای وت.\nبە پێی ئامارەكان لە بواری ئابووری و گشتوگوزار و فڕۆكەوانی، هەرێم ساڵانە زیاتر لە 8 ملیار و 150ملیۆن دۆلار زیانی پێ دەگات، ئەمە جگە لەوەی كە ئەو كاڵا و كەلوپەلانەی هاوردە دەكرێن سودیان دەبێت بۆ هاووڵاتییان لە ڕووی گواستنەوە و عەمباركردن.\nفەتحی محەمەد، وتەیێژی وەزارەتی بازرگانی و پیشەسازیی حكومەتی هەرێم بە ״ئاژانس״ی وت: ״لە ئەگەری شەڕدا هەرێم لە ڕووی بازرگانییەوە زیانێكی ئەوتۆ ناكات و هەرێم بڕیاری داخستنی خاڵە سنووری و فڕۆكەخانەكان نادات، لە ئێرانیشەوە بڕیار بدرێت، لە وڵاتانی ترەوە دەتوانرێت قەرەبووی بكاتەوە.״


سەگەكان بۆ كێ هەڵدێن؟\nزایینی: ٢٢-٠٤-٢٠١٢ - هەتاوی: ١٣٩١/٠٢/٠٣ - ١٨:٠٧ تاران قه‌باره‌ی فۆنت:\nلەم جیهانەی كە ئێمە تێیدا دەژین و لە رێڕەوی پێچاوپێچی مێژوودا، مرۆڤگەلێكی زۆر هاتوون و رۆیشتوون و هەر كەس بە رادەی بەهرە و توانایی و تێگەیشتنی لە بەرپرسایەتیی بوونی، توویەكی چاندووە.\nكەسانێك شوناس و چییەتی و جەوهەری مرۆیی خۆیان ناسیووە و رێگای دژوار و تاقەتپڕوكێنی هەقیقەتخوازی و ئازاد ژیان كردنیان هەڵبژاردووە، دژواری، ژان و رەنجەكانیان بە گیان سەندووە و كەوتوونەتە بەر هێرش و تووڕەیی دەسەڵاتداران و زاڵمان و كەسانێكی دیكەش ویژدانی خۆیان لە سێدارە داوە و بوونەتە كۆیلە و گوێڕایەڵ و خزمەتگوزاری دەسەڵاتداران و دیكتاتۆرە سەرەڕۆكان.\nمێژووی مرۆڤایەتی هەمیشە گۆڕەپانی شەڕی نێوان ئەم دوو گرووپە بووە، گرووپێك كە دەنگی مافخوازی خەڵكە و لە ناخی كۆمەڵگاوە هەستاوە و ئاڵای ئازادیخوازی بەرز كردۆتەوە و ئەوانەی كە گوێكانیان كەڕ و چاوەكانیان كوێر كردووە و بوونەتە كۆیلەی پارە و دەسەڵات.\nلە كوردستانیش خۆفرۆشان و فریوخواردووانێك بوون كە كەڵەوە (یوغ) ی بێشوناسییان بە ملیان هەڵواسیوە و رێگای خزمەت بە داگیركەرانی ئەم خاكە و خیانەت بە وڵات و نەتەوەی خۆیان هەڵبژاردووە، ئەگەرچی زۆربەی ئەمانە بە هۆی نائاگاییەوە كەوتوونەتە نێو ئەم بۆسەیە بەڵام گوێ لە مستان و قەڵەم بە كرێگیراوانێكی بێشوناسیش هەن كە ئاو بە جۆگەی داگیركەران و دەسەڵاتدارانی زاڵمدا دەكەن و دژی رۆڵە دەروەست و لە خۆبردووەكانی ئەم گەلە، شان بە شانی داگیركەران شەڕ دەكەن.\nیەكێك لەو گوێ لە مست و خۆۆفرۆشانە لەم قۆناغە زەمەنییەدا كەسێك نیە بێجگە لە بەناو «لێكۆڵەر»ێكی خۆخواز بە ناوی عیرقانی قانعیفەرد.\nقانعیفەرد چەند رۆژ لەمەوبەر میوانی بەرنامەی «همصدایی» لە كاناڵی ئاسمانی فارسی ئەندێشە بە پێشكەشكاریی «فرامرز فروزندە» بوو. لە بەرنامەیەكی ئەندازیاریكراو دووپاتكردنەوەی هێندێ قسەی بێبنەما و گێڕانەوەگەلی بێبەڵگە و نامەعقوول بە گومانی خۆی دەیەویست مێژووی خەباتی گەلی كورد بە پێكۆڵ بكێشێ یان بەوتەی خۆی رەخنەی لێ بگرێت و راستییەكانی بزووتنەوە و سیما خۆشەویستەكان و بەها نەتەوەییەكانی ئەم نەتەوە، روون بكاتەوە. بەڵام رەخنەگرتن لە مێژوو و دۆزینەوەی هەقیقەت بەرپرسایەتییەكە رەوتی مێژوو هەر كەسێك بە شیاوی ئەوە نازانێت و بە وتەی ئیدوارد سەعید ئەوەی كە لەمەڕ دەوری توێژەرێكی هەقیقەتەوە گرینگە، سەربەخۆیی و ئارمانجی ئەوە.\nسەربەخۆیی توێژەری هەقیقەت لە ناوەندەكانی دەسەڵات كە مەبەستێك جیا لە وەرگرتنی كەسەكان بۆ ئامانجگەلێك وەكوو سڕینەوەی دژبەران و خوازراو نیشاندانی نەخوازراو و پاساوهێنانەوە و پشتگوێ خستنی كردەوەكانی ئەم ناوەندانە بە هۆگەلێك وەكوو «مەسڵەحەت» یان «شانازی نەتەوەیی» نیە و خستنە بەرباسی دوو ئارمانجی «ئازادی» و «عەداڵەت» كە پێوەری هەڵسەنگاندنی گشت كردەوەی حكوومەتەكانە، بنەمای سەرەكی بوونی توێژەری هەقیقەت نیشان دەدات.\nتوێژەری هەقیقەت رەخنە لە واقیع دەگرێت كە خوڵقێنەری واقعییەتیش بێگومان دەسەڵاتە. بەڵام ئایا كەسانێك وەكوو قانعیفەرد لە ریزی ئەم كەسانەدا جێ دەگرن؟\nئایا قانعیفەرد رەخنە لە حكوومەت و كردەوەكانی دەگرێت؟ ئایا ئارمانجی قانعیفەرد عەداڵەت و ئازادی و بەرگری لە مافە پێشێلكراوەكانی نەتەوەكەیە؟ قانعیفەرد لە چوارچێوەی كامە سیاسەتدا بە وتەی خۆی لێكۆڵینەوە و توێژینەوە دەكات؟\nقانعیفەرد مێژووی خەباتی ئازادیخوازانە و مافەكانی نەتەوەیەكی زوڵملێكراو هەرزان فرۆش دەكات، خەباتی خوێنینی ئەم گەلە بە وڵاتانی بیانیەوە پێوەند دەدات، بۆچوون و قسەگەلێك كە ئاغاوەتەكانی وی لە جەماران و قوم سێ دەیەیە كە دەیڵێنەوە و ژاوەژاوێكی وەها بۆ خەڵكی كوردستان قسەیەكی تازە نییە.\nقانعیفەرد بەپێی ئەو مەئمووریەتەی پێى سپێردراوە هەوڵ دەدات سەرپۆش لەسەر كردەوە و جینایەتەكانی ناوەندێكی دەسەڵاتدا بنێ كە ئەویان بە كرێ گرتووە. بە وتنی گێڕانەوەگەلێكی بێبەڵگە و نامەعقوول لە هەوڵی درووستكردنی شك و گومان لەمەڕ تیرۆری رێبەرانی شەهیدی حیزبی دێموكرات و بەتایبەت دوكتور قاسملوو لە لایەن رێژیمی ئاخوندیدایە. ئەو دەیهەوێت كۆماری ئیسلامی لە پێوەندیی لەگەڵ ئەنجامدانی گشت جینایەتەكانی لە كوردستان بێتاوان نیشان بدات. قانعیفەرد حیزبەكان بە ئامیانی شاد و زیندوویی هەر كۆمەڵگایەك دەزانێت و لە هەمان حاڵدا پێكهێنانی حیزبە كوردییەكان بە كاری بیانییەكان دەزانێت. لاوان و چالاكانی كوردی هان دەدات بۆ بەشداریی سیاسی، بەڵام ئایا پێكهێنانی حیزب و چالاكی لە نێو ئەو حیزبەدا بە واتا بەشداری سیاسی نییە؟ ئایا رێژیمی خوازراوی ئەو (كۆماری ئیسلامی) ئیزنی چالاكی و بەشداریی سیاسی بە دەر لە چوارچێوە دیاریكراو و كۆنترۆڵكراوەكانی خۆی بە كەس دەدات؟\nقانعیفەرد تیرهاویشتن بەرەوڕووی سەربازە ئێرانییەكان (پاسدارەكانی كۆماری ئیسلامی) بە كردەوەیەكی قیزەون ناو دەبات؟\nبەڵام ئایا لە سێدارەدانی رۆڵەكانی كورد، قەڵاچۆ و كوشتاری ژنان، منداڵان و بە ساڵاچووانی كورد و هەزاران جینایەتی دیكەی كۆماری ئیسلامی لە كوردستان چ لە رابردوو و چ لە ئێستادا پاساوهەڵگرە و ناكرێت رەخنەی لێ بگیردرێت كە ئەم لێكۆڵەرە شازە! ئاوڕی لێ ناداتەوە؟\nئەم پیاو ماقووڵە خۆی بە لایەنگری مودێرنیتە و و ئەندێشەی مودێڕن دەزانێت، ئەو مافی دیاریكردنی چارەنووسی نەتەوەكان(نەتەوەی كورد) بە كارێكی دوا كەوتووانە دەزانێت بەڵام بەشداری لە حكوومەت و هاوكاری لەگەڵ رێژیمی سەدەنێوەڕاستی كۆماری ئیسلامی بە كارێكی مودێڕن و سەردەمیانە ناو دەبات!\nیەكێكی لەو مەئموورییەتانەی بە قانعیفەرد سپێردراوە، چاندنی تووی رق و دووبەرەكی لە نێوان حیزب و رەوتە كوردییەكانی لە بەشەكانی كوردستانە.\nگێڕانەوەگەلی زارەكی بێبنەما و بێبەڵگە كە لەمەڕ دژایەتیی نێوان شەهید قازی محەممەد و خوالێخوشبوو مەلا مستەفای بارزانی لە كۆماری كوردستاندا باس دەكات. باسگەلێك لە پێوەندی لەگەڵ بەستراوەبوونی بزووتنەوە كوردییەكان لەگەڵ دامودەزگای زانیاری وڵاتانی بیانی، قسەیەكی نوێ نیە كە عیرفانی قانعیفەرد ئەمڕۆ وەكوو «توتی» دووپاتی دەكاتەوە، وەها قسەگەلێك هەر ئەو میكانیزمەی حكوومەتە داگیركەرەكانی كوردستانە بۆ سەركوتی بێبەزەییانەی بزووتنەوە ئازادیخوازەكانی نەتەوەی كورد لەم ساڵانەدا. ئەوان لە جیاتی وەدیهێنانی خواست و داواكارییەكانی رەوای گەلی كورد، لە رێگەی وەها میكانیزمگەلێكەوە ئەم بزووتنەوانەیان سەركوت كردووە. كردەوەكانی قانعیفەرد من دەخاتە بیر چیرۆكێكی بەناوبانگ، «دەڵێن رۆژێك لە دەشتێكدا سەگێك بە شوێن كەروێشكێكدا هەڵ دەهات، و نەیدەتوانی بیگرێ، كەروێشك سەری هەڵگەڕاندە دواوە و بە سەگی وت: خۆت ماندوو مەكە قەت ناتوانی من بگری؟ چونكو تۆ بۆ كەسانیتر هەڵ دێت و من بۆ خۆم».\nبەڕێز! قانعیفەرد تۆ بۆ كەسانی دیكە ... و ئێمە بۆ خۆمان.


بانە: یادی “د. ئیبراهیم یوونسی” کرایەوە – زاگرۆس پۆست\nماڵەوە / کوردستان / بانە: یادی “د. ئیبراهیم یوونسی” کرایەوە\nبانە: یادی “د. ئیبراهیم یوونسی” کرایەوە\nشه‌ممه 13 شوبات 2016\tکوردستان, هەواڵ 122 جار خوێنراوه‌ته‌وه\nنووسەران و شاعیران و کۆمەڵێک لە خەڵکی شاری بانە لە رێورەسمێکدا لەسەر گڵکۆی نووسەر و وەرگێری بەناوبانگی کورد “د. ئیبراهیم یونسی”یان بەرێوە برد.\nلە چوارەمین ساڵیادی کۆچی دوایی نووسەر و وەرگێری بەناوبانگی کورد “د. ئیبراهیم یونسی” نووسەران و شاعیران و کۆمەڵێک لە خەڵکی شاری بانە لە رێورەسمێکدا لەسەر گڵکۆی “ئیبراهیم یونسی” کۆبوونەوە و رێزیان لە ناوبراو گرت.\nبەشێک لە بەشداربوونای رێورەسمەکە وتار و قسەیان پێشکەش کرد کە بریتی بوون لە ئازاد یونسی کوری “د. ئیبراهیم یوونسی”، ناوبراو لە رێورەسمەکەدا سپاس و پێزانینی خۆیی بۆ خەڵک دەبری و دواتر “عەتا نەهایی” روماننووسی گەورەی کورد چەند وتەیەکی پێشکەش کرد و وتی: شاری بانە هەمیشە مرۆڤی هێژای تێدا هەلکەوتوە کە بە هۆی نەبوونی ئیمکانات و دەرفەتگەلی فەرگەنگی و نەبوونی هەل بۆ کار بە ناچاری ئەو شارەیان بە جێهێشتوە و روویان لە شارە گەورەکانی دیکە کردوە.\nجێگەی ئاماژەی کە دوكتور یوونسی خاوەن دەیان كتێبی نووسراو و وەرگێڕدراوی هەیە کە زۆربەی رۆمانەکانی سەبارەتە بە کوردستان و ئەو رێرەوە مێژوویەکی کە لە کوردستان تێپەریوە بە شێوەی داستان نووسیوەتەوە و بەشێک لە بەرهەمە ئەدەبییە گرینگەكانی جیهانیشی وەرگێڕاوەتە سەر زمانی فارسی.


كوردەكان بۆ تێكدەشكێن؟\nكورد ڕەنگە تاكە میللەتی سەر ڕووی زەوی بێت، كە ئەزمون لەشكست و تێكشكانی خۆی و خیانەتی دۆستەكانی وەرنەگرێت.\nهەرئەوەش وایكردوە كەبەدرێژای زیاد لەسەدەیەك، نەتوانێت ببێتە خاوەن دەوڵەت. بەردەوام ناپاكی و دووبەرەكی ناوخۆیی وایكردوە، نێچیرێكی ئاسان بێت، بۆ ڕاوكردن لەلایەن دوژمنەكانیەوە.\nكاتێك كوردەكان خۆیان نەتوانن متمانەو باوەڕ لەنێو خۆیان بنیاد بنێن، ئیدی چی پێویست دەكات، لۆمەو سەرزەنشتی دەوڵاتانی دژ بەكورد بكەن.\nدوای نزیكەی ٢٩ ساڵ لەحوكمی خۆ بەڕێوەبەریی و ڕەتبون بەچەندین قۆناغی جیاوازدا، دەبینن هێشتا باشور نەبۆتە خاوەن بناغەیەكی چەسپی و پتەو، لەڕووی ئابوریی و سیاسی و سەربازیی و فەرهەنگییەوە، كۆی سیستەمەكەی هێندە فشەڵە، كەهیچ داهاتویەكی گەشی لێ بەدی ناكرێ. هێشتا نەبۆتە خاوەن ئابوریەكەی نیمچە سەربەخۆش، كەتەنانەت بتوانێت لەسەر پێی خۆی بوەستێت و موچەی كارمەندانی هەرێم دابین بكات، بێ پشت بەستن بەدەسەڵاتی ناوەندی.\nلەڕووی سیاسییەوە، هەرحیزبەو ڕووی نزاكانی بۆ دەوڵەتێكی دراوسێیە، كەهێشتا دیارنییە خۆشیان چ جۆرە گەمەیەك دەكەن.\n لەڕووی سەربازیشەوە، ئەوا هەرجێی باس نیە، كەچ جۆرە فرە چەكداریەك بەربڵاوە. هەرحیزبەو خاوەن چەكدارو پۆلیس و ئاسایشی خۆیەتی، لەوەش بەولاوەتر، لەناو چەكدارە حیزبیەكاندا، بەرپرسەكانیش خاوەن چەكدارو ئابوری و دەسەڵاتی تایبەت بەخۆیانن.\nلەباری فەرهەنگ و ڕۆشنبیریی و ڕاگەیاندندا مەیدانێكی وێرانەیە، هێشیا ڕاگەیاندنێكی نیشتمانی بونی نیە، بەڵكو دەیان دەزگاو ڕاگەیاندنی حیزبی وەها بێ كەڵك هەن، كەشیرازەی كۆمەڵگاو تاكی كوردیان تێكداوە. بونەتە هۆی هێنانی فەرهەنگی بێگانەو نامۆ بەداب و نەریتی كوردەواری. ڕۆشنبیرو ڕۆژنامەوان و قەڵەم بەدەستەكانیان، كردون بەدەیان بەرەی دژبەیەك و بۆ مەرامی خۆیان بەكاریان دێن.\nدوای ڕوخاندنی ڕژێمی بەعس، دەرفەتێكی زێڕین بۆكورد هاتە پێشەوە، بەوەی هەرچی دەسەڵات و دامەزرەوای عێڕاق هەبوو هەڵوەشایەوە، تەنها كورد بوو كەهێزی یەكەمی نێو عێڕاق بن لەهەموو ڕوویەكەوە.\n سەرباری ئەزموونی شەڕی ناوخۆو دووبەرەكی نێو ماڵی كورد، بەڵام كوردەكان\nچ لەڕووی سیاسیەوە یاخود سەربازیەوە، دەیانتوانی زۆر لەوە زیاتر بكەن ئەو كاتە، كەئێستا ناتوانن بیكەن.\nلەغیابی تەڵەبانی لەمەیدانی هەرێم و سەقاڵبونی بەكورسی سرۆك كۆمارییەوە\nهەردوك بارزانی مام و برازا، كەسی یەكەم و دووەمی هەرێم بون لەماوەی نزیكەی پازدە ساڵدا، ئەو هەموو كات دەرفەتەیان لەدەستداو نەیانتوانی سوپایەكی نیشتمانی بۆ هەرێم دابمەزرێنن.\nسوپاو هێزێك كەبیتوانیبایە شنگال لەداعش و ناوچەكانی ماددەی سەدوچل لەهێزێكی میلیشیای وەك حەشدی شەعبی بپارێزێت.\nلەسەرو وەختی كۆتای داعش و پەرتەوازەی نێو ماڵی كوردو شەق تێهەڵدان لەدەرگای پارلەمان، بارزانی جاڕی ڕیفراندۆمی تاك لایەنەی هەرێمی ڕاگەیاند. ئەوكەسەرۆكی هەرێم و، برازاكەی سەرۆك وەزیران بوو، نەیانتوانی بەپێی دەستور كەركوك ناوچەكانی ماددەی سەدوچل بگەڕێننەوە، كەریفراندۆمیش كرا، چونكە دەبڵ بارزانی هێزو سوپای یەكگرتوی كوردیان بنیاد نەنابوو، نەیانتوانی چەند سەعاتێك بەرگری لەخاك و خەڵكی ئەو ناوچانە بكە، لەبەرامبەر هێزێكی فشەڵی میلشیاكانی عێڕاق.\nلەعەفرین و خۆرئاوا، هێزەكوردییەكان شەڕ لەگەڵ توركیای دووەم گەورە هێزی ئەندامی ناتۆ و، فڕۆكەی هەرە پێشكەوتی سەردەم و چەكدارە توندڕەوەكابی سوریا دەكەن،. كەچی ئەوانەی باشور پاش ئەو هەموو ساڵە، نەیانتوانی بەرگەی شەڕی چەند سەعاتێك حەشد بگرن، كەهیزێگی میلیشیاو كەم ئەزمون بون.\nلەجەنگی سەربازیدا، ئەوە ئازایەتی نیە كەژمارەی قوربانی دان زۆربێ، بەڵكو دەبێ زۆرترین زەڕبە لەدوژمن بدەیی و خۆت بێ زیان بی، كەچی سەركردە بەزیوەكانی بەرەی جەنگ، بەكوڕی خەڵی دەڵێن خۆ نەچەمێنن، بۆ ئەوەی گوللەی دوژمن بیان پێكێ و خۆیان پێ بكەنە پاڵەوان. لەكاتێكدا گرینگرین تاكتكی شەڕ ئەوەیە كەنەهەڵی دوژمن بت پێكی و خۆت قایم و مەڵاس بدەی لەسەنگەردا، بەڵكو تۆ ئەو بپێكی، نەك هەستیە سەرپێ، ببی بەنیشانەی چەكی دوژمن،\nپێویستە ئەو سەركردانەی فەرمان دەدەن خۆ نەچەمێنن، كەمێك دەرس و ئەزمون لە فلیم و مەشقە سەربازیەكان وەرگرن، كاتێك دەنگی تەقینەوە یاخود دەكەونە بۆسەی دوژمنەوە، جەنگاوەرەكان فەرمان دەكەن خۆتان بەزەوی دادەن یان هاوار دەكەن get down .\nلەكاتێكدا سەركردەكانی باشور، خۆیان دوای بەقوربانی كردنی كوڕی میللەت، لەبەردەم عەمامەبەسەرەكانی حەشدو بەرپرسەكانی بەغداد دەچەمانەوە، شان و مەچەكی بكوژی كوڕی خەڵكیان ماچ دەكرد. بۆیە لەجەنگدا دەبێ، جەنگاوەرو شەڕكەر بچەمێتەوە، بەڵام سەركردەی سیاسی نابێت لەكاتی گفتوگۆدا خۆ بچەمێنێتەوە.\n هەموو پارچەكانی كوردستان، گرێدراوی كوردستانی باكورن، بۆیە تا ڕەگی كێشەكان لەوێ چارەنوسیان دیاری نەكرێ، زەحمەتە ئەزموونی باشورو خۆرئاواو ڕۆژهەڵاتی كوردستان، بەتەواوی بچەسپن.\nبێ دەنگی و مت بونی بیست ملیۆن كوردلەباكور، لەكاتی داگیركردنی عەفرین و ئەو داگیركارییەی ئەمڕۆش لەناوچەكانی دیكەی خۆرئاوا، وای لەتوركیای ئەردۆغانكردوە، بێ سڵەمینەوە لەشەقامی باكور هێواش هێواش بەناوی پاراستنی ئاسایشێ نیشیمانیەوە، هەرچی ئەزموونی خۆرئاوا و باشور هەیە، بەبیانوی بنەبڕكردنی تیرۆر لەباری بەرێ.\nخۆ ئەگەر كوردانی خۆرئاوا ٥٢ ڕۆژ لەعەفرین و چەند هەفتەیەك لەشارو شارۆچكەكانی دیكە، بەرەنگاری پێشكەوتوترین تانك و تۆپ و تەیارەی توركیا بوبێتنەوە، مەگەر نەخوازە بگاتە باشور كە سەركردەكانی سەقاڵی بازرگانیی و بیرەنەوت و كۆمپانیای مەزنن، بەچەند ساعاتێك هاوشێوەی شەنگال و كەركوك، بێ تەقە ڕادەستی دەكەن.\nكورد بۆ پلانی نیە؟\nجێگای داخە كورد چونكە پلانی نیە، وەك هەمیشە هەنگاوە ناكامەكانی خستویەتیە نێو زەلكاوە قوڵەكانەوە. لەكاتێكدا دەبێ خۆی دان بەهەڵەكانی خۆیدا بنێت، بەڵام لۆمەی دەوڵەتان و زلهێزەكانی دونیا دەكات.\nلەباشور سەركردەكان هێندە بێ پلانن، كەخۆشیان نازانن كاتێك شەو دەخەون، بەیانی چارەنوسی خۆیان و میللەتەكەیان چی دەبێ!\nخۆیان عێڕاقیان بنیاد نایەوە، نەیانزانی دیسانەوە دەبێتە مۆتەكە بۆیان. خۆیان دەیانگوت ئێمە هەواڵی كەوتنی موسڵ و داعشمان بەبەغداد دابوو، كەچی بێ خەبەر لەوەی داعش بۆگیانی كورد دروستكرابوو.\nدیسانەوە خۆیان جارێكی دیكە پێش لەشكری عێڕاق كەوتن و هاوكاریان بون، لەگرتنەوەی شاری موسڵ، بەوەش دیسانەوە عێڕاقیان بەهێزكردەوەو نیوەی خاكی هەرێمیان تێدا دۆڕاند.\nدوو هەڵەی زەقی كورد لەباشورو خۆرئاوای كوردستان ئەوەبوو، كەكورد هاوكار بوو لەگرتنەوەی موسڵ لەعێڕاق و گرتنەوەی شاری ڕەقەو منبج و باهۆزلەسوریا.\n ڕاستە ئەو شوێنانە مۆڵگەی تیرۆرستان بون، بەڵام دەكرا كورد لەقازانجی خۆی سودیان لێ وەرگریت، بەوەی ئەو شوێنانە هێشتا مەترسی زیاتریان بۆ سەر حوكمەتی عێڕاق و دەسەڵاتی سوریا زیاتر بوو نەك كورد. بۆیە سوریاو عێڕاق وابەئاسانی دەستكراوە نەدەبوون بۆئەوەی دەسەڵاتی خۆیان بگەڕاندبایەوە، ناوچە كوردوستانیەكان.\nتادێت ئەمانجەكانی توركیا ڕوونتر دەبێتەوە، بەوەی دەوێت ئەزموونی كوردەكان لەهەركوێیەك هەبێت، لەباری بەرێت. بێ گومان ئەویش بەهاوكاری ووڵاتانی دراوسێ و بێ هەڵویستی جدی كۆمەڵگای نێودەڵەتی.\nنەشڵەژانی شارو شارۆچكەكانی باكورو پشتگیری نەكردنی بەشەكانی دیكە لەو ساتەوەختە هەسیارەدا، وای لەئەردۆغان كردوە، هەنگاو بۆدەرەوەی سنورەكانی بنێ بۆ جینۆسایدو سڕینەوەی كورد.\n بەپێی نەخشەو پلانەكانی توركیا، دوور نیە كەركوك و موسڵ و بەشێك لەشارەكانی هەرێم، نەكەونە بەر هێرشی داگیركاری توركیا ئەگەر لەسنوركانی سوریا نەوەستێندرێ.\nئەگەر لەخۆرئاوە بیانوی یەپەگەو هەسەدەیە، لەباشوریش بیانوی پەكەكەو بونی لەناوچەی شەنگال و هەرەها ئەو گرێبەستە نەوتیانەی لەگەڵ هەرێم كردونی ئەگەر بێت و نەوت ڕادەستی بەغداد بكرێ، ئەو تێدا زەرەندمەند بێت، دەیانكاتە ڕەوایەتی هاتنی بۆ باشور، هەرچەندە ئێستا بەچاوساغی حیزبێكی باشور، ووجودی هەیە.\nلەجێی هەموو ئەو ئەگەرانە كەچاوەڕوان دەكرێ ڕوو بدەن، دەبێ ئەو حوكمەتە لەرزۆكەی باشور واز لەپشك پشكێنەو پلەو پۆستی زیاتر بۆ ئەم و ئەو بهێنێت. تۆزێك گەورەتر بیر بكەنەوە، كاتی شەڕی سۆشیال مێدیاو شەڕە گەڕەك و ڕێگری لەیەكتر كردن نیە. بۆ ئەوەی دیسانەوە توشی شكسێكی دیكەی وەك شەنگال و كەركوك نەبنەوە.\nڕۆژێك زووتر نیە، پارێزگارێك بۆ كەركوك هەڵبژێرن، ئەواتا دوێنێ پارێزگارێكك نوێ بۆ بەغداد هەڵبژێردرا. هێزەچەكدارەكان دەستەبژێربكەن و سوپایەكی نیشتمانی بۆ هەرێم دابمەزرێنن.\nئیشی ئەو سوپایە دەبێت بەردەوام لەمەشق و ڕاهێنان دابێت. زۆرو بۆر نەبێت، بەڵكو بتواندرێت لەڕوی پێداویستی موچەوە ژیانیان فەراهەم بكرێت.\nسوپای هەرێم ڕۆژانە سەرقاڵی لێدانی خەندەق و تونێل و دروستكردنی شوێنی خۆ حەشاردان و خۆ قایم كردن بێت لە سنورەكان و شوێنە ستراتیجیەكان، چونكە ئەگەری هەرهێرشێكی ووڵاتان بەتانك و تەیارە، كورد هێشتا هێزی بەرگری ئاسمانی و فڕۆكەو چەكی پێشكەوتونیە، بۆ بەرگری لەخۆ كردن. بۆئەوەی لەئەگەری هەرهێرشێك تا زیانی كەمتربێت، مەتەرێزو كونەشاخ و ڕێڕەوی ژێر زەوی باشترین شوێن دەبن.\nچواردە ساڵ دەسەڵاتی كوردی لەكەركوك ناوچەكانی ماددەی سەدوچل بوو، دەبوو وەها سنورێكی قایمی دروست بكردایە لەسەر زەوی و ژێر زەوی كەنەك هەر سوپایەكی فشەڵی وەك عێڕاق و میلیشا شیعەكان نەتوانن بیبڕن، بەڵكو دەوڵەتانیش نەیانتوانیبا بەئاسانی نزیكی بكەونەوە.\nئیستاش دوو ساڵە كەركوك لەژێردەستی هێزە كوردیەكان نیە، دەبوو بەرنامەو پلانی سیاسی و سەربازی وەها دابندرایە، كەبەئاسانترین شێوە بتواندرایەدەسەڵاتی كوردی بگەڕێتەوە.\nدەبوو دەیان خەندەق وبتونێلی سەربازی ژێرزەوی بۆ نزیك كەركوك و ناوچەكان مادەی سەدوچل لێدرابایە\nكوردو سیاسەتی ئیسڕائیل\nكورد بۆ دەرس وەرگرتن لەشكست و دووبەرەكی ناوخۆ، پێویستە ئەزموون لەگەلی ئیسڕائیل وەربگرێ. ئەوان. هەرگیز شەڕی ناوخۆو خیانەت لەیەكتر ناكەن، لەكاتێكدا هاوشێوەی كورد، چواردەوریان بەنەیار دەوردراوە.\nسەرباری بەردەوامی جەنگی ئەوان لەگەڵ عەرەبەكان، بەڵام ڕۆژێك ئەزموونی دیموكراسی خۆیان و حوكمی سەرۆك و بەرپرسەكانیان درێژ نەكردۆتەوە. جولەكەلەهەركوێیەكی سەرزەوی هەبێت، گرێ دراوی خاك و ووڵاتی خۆیانن. ڕۆژێك كەسێكیان لەسەر بیروڕای جیاواز ڕێگری یاخود شاربەدەر ناكرێت لەووڵاتی خۆیان.\nهەموو جولەكەیەك هەرلەسەرەتای تەمەنیەوە، ڕادەهێندرێت كەچۆن بەرگری لەخۆی خاكەكەی بكات، بەرامبەر دوژمنەكانی. زۆربەی جولەكەی ناوچەكانی هاوسنور لەگەڵ عەرەبەكان، ڕاهێنان و مەشقی سەربازیان بینیوە، بۆئەوەی لەكاتی تەنگانەدا بتوانن بەرگری بكەن.\nكورد ئەگەر وەك میللەتی جولەكە، بەرنامەڕێژیی و ستراتیجی دروست و درێژخایەنی خۆی ڕێك نەخات، هیچ گەرەنتیەك نیە كەدەسەڵاتی ناوەند بەهاوكاری ئێران و ووڵاتانی دیكەی دژە كورد، جارێكی دیكە دەسەڵاتی خۆیان بەسەر باشوردا بسەپێننەوە.\nدەستورو یاسا لەوڕۆژهەڵاتی ناوەڕاست جگە لە ئیسرائیل، مەرەكەبی سەركاغەزە. ئەگەر بەو ئومێدەوە پشتی لێ بكەن.\nهەروەك چۆن بەپێوەری دەستوری عێڕاق، ماددەی سەدوچل، تۆزقاڵێك حیسابی بۆ نەكراوە تائێستا.\nكورد هاوشێوەی جولەكە، دەبێ بەرامبەر دوژمنەكانی، خۆی بەكەم تواناو خاوەن سۆزو بەزەی نیشان نەدات.\nچیتر بەفەڕشی سورو مێزی ڕازوە، گوڵبارانی بێگانە نەكات.\nلەولاشەوە دوژمنایەتی پارچەكانی دیكەی كوردستان دۆستەكانی نێوخۆ بكات.\nتا ڕێڕەوی سیاسی و ئابوری و فەرهەنگی نێو خۆی هەرچوارپارچەكە یەك نەخرێت، تای تەرازوی كورد، لاسەنگ دەبێت.\nهەوڵ و هەنگاو بۆ دروستكردنی هەرێمێك، یاخود قەوارەیەكی سەربەخۆ، بە قسەی باق و بریقی سەركردەكان دروست نابێت، ئەگەر بەكردارو كردەوە لەسەر زەوی بناغەیەكی تەندروستی بۆ ڕۆنەندرێ.\n1 گومانەكان لەسەر كۆڕۆناو بردنەوەی جەنگی جیهانی سێیەم\n2 سوپاس بۆ نەوت.. ترەمپ‌و كورد\n3 چەژنی ئێمەو ئەوان\n4 ڕاگەیاندنە حیزبییەكان نەبونی هەوڵەكانتان هەواڵێكی خۆشە\n5 ڕاگەیاندنە حیزبییەكان نەبونی هەوڵەكانتان هەواڵێكی خۆشە\n6 تراژدیای شەنگال و شۆككی كەركوك لەنێوان پارتیی و یەكییەتیدا


16 گەڵاڕێزان 2020\n15 گەڵاڕێزان 2020\n12 گەڵاڕێزان 2020\n09 گەڵاڕێزان 2020\nوەزیرى خوێندنى باڵا و توێژینەوەى زانستى ڕایگەیاند سێنتەرەکانى یەکسانى جێندەرى لە زانکۆکانى کوردستان کار بۆ تێکهەڵکێشکردنى خوێندنى جێندەرى بە بوارى ئەکادیمى دەکات و لە نزیکەوە پرۆگرامى کاروبارى ژنان و سیاسەتى جێندەرى ئاراستەو تاوتوێدەکات…\nلەم هەفتەیەوە دەرچوانى قۆناغى دوانزەى ئامادەیى دەتوانن وشه‌ی تێپه‌ڕو نهێنی (پاسۆرد و یوزه‌رنه‌یم) لە خوێندنگەکانیان وەربگرنەوە. عەباس ئەکرەم وتەبێژى وەزارەتى خوێندنى باڵا و توێژینەوەى زانستى ڕایگەیاند: دواى هەوڵەکانى بەڕێوەبەرایەتى گشتى…\nعەباس ئەکرەم وتەبێژى وەزارەتى خوێندنى باڵا و توێژینەوەى زانستى حکومەتى هەرێمى کوردستان لە لێدوانێکدا ڕایگەیاند: ئەنجومەنى وەزیرانى هەرێمى کوردستان، پێشنیازێکى وەزارەتى خوێندنى باڵا سەبارەت بە زانکۆکانى ناوچە کوردستانیەکانى دەرەوەى ئیدارەى…\n25 ڕەزبەر 2020\nلەسەر ڕاسپاردەى د. ئارام محمد قادر وەزیری خوێندنی باڵا و توێژینەوەی زانستی، لێژنەی پێداچونەوە بە مەرج و رێنماییەکانی سەنتەرەکانی زمان، خولەکانی تەواوکاری و فێرکاری زمانی ئینگلیزی بە شێوەی ئۆنلاین دەستپێدەکاتەوە. پاش ئەنجامدانی چەندین…


نهێنی وردەكاری كوژرانی سەركردەیەكی دیموكرات بەتاوانی هەڵدانەوەی گۆڕی مەلا مستەفای بارزانی – Standard Kurd\nلەلایەن ستاندار Posted on ئایار 4, 2020 3882 جار بینراوە 0 سەرنج\nلە گفتوگۆیەكی رۆژنامەوانی سەردار پشدەری -دامەزرێنەری كۆمپانیای ئۆیل) لەگەل (NRT) پرسی تیرۆر كردنی سید رەسوی بابەگوەرە- بەرپرسی مەكتەبی عەسكری حزبی دیموكراتی كوردستانی ئیران) ی ئاشكراكرد.\nناوبراو دەلێت لەكاتی تیرۆر كردنی لە سلیمانی پەنجەی توومەت ڕووی لە پارتی بوو ، هۆكارەكەشی ئەوەبوو كە (سیدرەسووی بابیگەورە)دەستی هەبووبیت لەدەرهێنانی لاشەی مەلا مستەفای بارزانی لەگۆڕەكەی كە ئەوكاتی لە(شنۆ) بوو ، ووتیشی پارتی كاریكی زۆر خراپی كرد (ئەگەر ئەوان بووبن)چونكە سید رەسو مەلا مستەفای زۆر خۆشدەویست .\nشایەنی وەبیرهینانەوەیە لەسەر ئەو دۆسیەیە شەڕ هەلگیرسا لە نێوان حزبی دیموكرات و پارتی دیموكرات ، بەجۆرێك پارتی حزبی دیموكراتی تومەتبار دەكرد كە بەدەسیسەی حزبی بەعس بەو كارە هەلساون ، هەرچی حزبی دیموكراتیشە پارتی بەوە تومەتبار دەكرد كە لەگەل پاسداران هیرش دەكاتە سەر هیزەكانی دیموكرات ، لەو شەڕانە هەریەكە لە یەكێتی وسۆشیالیست و حزبی شیوعی یارمەتی دیموكراتین دا دژی پارتی .\nبڵاوکراوەی پێشووسیستەمەکە بەمردووی لەدایک بووە\nبڵاوکراوەی نوێترمیدیاکانی پەکەکە هەواڵی شەهیدبوونی گەریلایەکی خەڵکی باشووری کوردستانیان بلاوکردەوە


فەرموودە: هەرکەسێک ئامادەکاری بکات بۆ پشتگیری ڕزگاریکارێک (غازییەک) لە پێناو خوای گەورە؛ ئەوا ئەو کەسەش وەکو ئەوە وایە هەڵمەتی ڕزگاری کردنی (هەڵمەتی غەزای) ئەنجامدا بێت، وئەوەی پێویستی ماڵ ومنداڵی ڕزگاریکارێک جێبەجێ بکات لە سەر خێر؛ وەکو ئەوە وایە هەڵمەتی ڕزگارکردنی ئەنجامدا بێت - فرەفەرهەنگی فەرموودە وەرگێڕاوەکانی پێغەمبەر -صلى الله عليه وسلم-\nفەرموودە: هەرکەسێک ئامادەکاری بکات بۆ پشتگیری ڕزگاریکارێک (غازییەک) لە پێناو خوای گەورە؛ ئەوا ئەو کەسەش وەکو ئەوە وایە هەڵمەتی ڕزگاری کردنی (هەڵمەتی غەزای) ئەنجامدا بێت، وئەوەی پێویستی ماڵ ومنداڵی ڕزگاریکارێک جێبەجێ بکات لە سەر خێر؛ وەکو ئەوە وایە هەڵمەتی ڕزگارکردنی ئەنجامدا بێت\nپۆلێنکردن: فیقه وبنچینەکانی . فیقهی پەرستنەکان . جیهاد . فەزڵی جیهاد کردن .\nلە زەیدی کوڕی خالیدی جوهەنی -ڕەزای خوای لێبێت- کە پێغەمبەر -صلى الله علیه وسلم- دەفەرموێت: «هەرکەسێک ئامادەکاری بکات بۆ پشتگیری ڕزگاریکارێک (غازییەک) لە پێناو خوای گەورە؛ ئەوا ئەو کەسەش وەکو ئەوە وایە هەڵمەتی ڕزگاری کردنی (هەڵمەتی غەزای) ئەنجامدا بێت، وئەوەی پێویستی ماڵ ومنداڵی ڕزگاریکارێک جێبەجێ بکات لە سەر خێر؛ وەکو ئەوە وایە هەڵمەتی ڕزگار کردنی ئەنجامدا بێت».\nئەگەر مرۆڤ ئامادەکاری بکات بۆ موجاهیدێک بە سواریەکەی یان کەلوپەلەکانی یان چەکەکانی ئەوا خوای گەورە پاداشتی موجاهیدێک دەنووسێت بۆ ئەو مرۆڤە ئامادەکاری کردووە بۆ موجاهیدەکە؛ چونکە ئەو پشتیوان بووە بۆ ئەنجامدانی کاری چاکە، ئەگەر موجاهپاداشتی موجاهیدێکی بۆ دەنووسێتیدەکە ویستی جیهاد بکات بەڵام دڵی لای خێزان ومنداڵەکانی بوو بە هۆی پێویستیان، وبانگی یەکێک لە مسوڵمانان بکات وبڵێت: بە خێر وچاکە شوێنی من پڕ بکەرەوە بۆ جێبەجێکردنی پێداویستیەکانی خێزان ومنداڵەکانم، ئەو کەسەی پێداویستیەکانیان جێبەجێ دەکات پاداشتی وەکو پاداشتی موجاهیدێک وایە، چونکە ئەو پشتیوانی بووە، ولەم فەرموودەیەوە سوودی ئەوە وەردەگیرێت ئەوەی یارمەتی کەسێک بدات بۆ پەرستنی خوای گەورە؛ ئەوا پاداشتی وەکو پاداشتی ئەو کەسەیە، وئەگەر یارمەتی فێرخوازی زانستی شەرعی بدات بۆ کڕینی کتێب یان دابینکردنی خەرجیەکان یان شتی تر، ئەوا پاداشتی وەکو پاداشتی ئەنجامدانی چاکەی ئەم فێرخوازەیە، بێ ئەوەی لە پاداشتی فێرخوازەکە هیچ شتێک کەم بکات.\nوه‌رگێڕانی ماناكان: ئینگلیزی فەڕەنسی ئیسپانی تورکی ئۆردی ئەندەنوسی بۆسنی ڕووسی بەنگالی چینی فارسی تاگالۆگ هیندی ئیگۆری هوسا پورتوغالی سه‌واحیلی\nعربي English Français Español Türkçe اردو Indonesia Bosanski Русский বাংলা ভাষা 中文 فارسی Tagalog हिन्दी ئۇيغۇرچە Hausa Português Kiswahili\n+شیکردنەوە +ئینگلیزی +فەڕەنسی +ئیسپانی +تورکی +ئۆردی +ئەندەنوسی +بۆسنی +ڕووسی +بەنگالی +چینی +فارسی +تاگالۆگ +هیندی +ئیگۆری +هوسا +پورتوغالی +سه‌واحیلی


ته‌ندروستی عێراق دوایین ئاماری توشبوانی كۆڕۆنای بڵاوكرده‌وه\nهاورێ عومەر 16/01/2021 - 16:43 هەواڵ/عێراقی\nوەزارەتی تەندروستی عیراق ڕایده‌گه‌یهنێت ، له ماوه‌ی 24 كاتژمێری رابردوودا 596 حاڵەتی نوێی تووشبوون بە ڤایرۆسی كۆرۆنا تۆماركراوە و،3 كەسیش بە پەتاكە گیانیان لەدەستداوە.\nئه‌مڕۆ شه‌ممه 16 ی كانونی دووه‌می 2021 وەزارەتی تەندروستی عیراق لە بەیاننامەیەكدا كه وێنه‌یه‌كی ده‌ست كوردیو كه‌وتوه‌ڕایگه‌یاندوه، كە لە ماوه‌ی 24 كاتژمێری ڕابردوودا 33 هەزار و 589 پشكنینی تایبەت بە كۆرۆنا ئەنجام دراوە و دەركەوتووە 596 كەس تووشی ڤایرۆسی كۆرۆنا بوون و ئەنجامەكانیان پۆزەتیڤ بوون.\nله راگه‌یه‌ندراوه‌كه‌دا باس له‌وه‌ش كراوه ،هه‌ر له‌و ماوه‌یه‌دا 2009 تووشبوو بە پەتاكە چاكبوونەتەوەو نه‌خۆشخانه‌یان جێهێشتوه، كە زۆرینەیان لە بەغدا بوون و هەروەها لە سلێمانی 259 و هەولێر 381 و دهۆك 337 و كەركوك 461 كەس چاكبوونەوە.\nهه‌روه‌ها ته‌ندروستی عێراق ئه‌وه‌ش خراوه‌ته‌ڕوو ، 3 كەس بە پەتاكە گیانیان لەدەستداوە و لەوژمارەیەش تەنها 1 حاڵەتی لە سلێمانی و حاڵەتێكی دیكەشی لە دهۆك تۆماركراوە و بەوەش ژمارەی مردووان گەیشتۆتە 12935 كەس.


شارپرێس وردەكاری ناكۆكی پارتی‌و یەكێتی لەسەر پێكهێنانی حكومەت ئاشكرادەكات\n11153 جار خوێندراوه‌ته‌وه\nكۆبوونەوەی شاندی پارتی دیموكرات‌و یەكێتی نیشتمانی بۆ پێكهێنانی حكومەتی هەرێم بەهیچ ئەنجامێك نەگەیشتووە، ئەوەش بەهۆی ناكۆكیان لەسەر چەند پرسێك.\nكۆبوونەوەی پارتی و یەكێتی رۆژی چوار شەممە لەسلێمانی كۆبوونەوە، كە بەپێی ئەو زانیارییانەی لەسەرچاوەیەكی ناو كۆبوونەوەكە بەشارپرێس دراوە، شاندی هەردوو حیزب بەراشكاوی قسەیان كردووە، ئەوەش بۆ گەیاندنی دوا پەیام بەیەكتری.\nهەر بەپێی زانیارییەكان، شاندی یەكێتی جارێكی تر جەختیانكردووەتەوە، كە پۆستی سەرۆكی پەرلەمان وەرناگرن، لەبەرانبەردا دەبێت پۆستی زۆرتریان پێبدرێت، بەڵام شاندی پارتی رایانگەیاندووە، ویستی خۆیانە، كە پۆستی سەرۆكی پەرلەمان وەرناگرن، بەڵام لەبەرانبەر ئەوەدا هیچ پۆستێكی تر، بەتایبەتی پۆستی باڵا وەرناگرن.\nهاوكات پارتی پێشنیازی پێنج وەزارەتی بۆ یەكێتی كردووە، بەمەرجێك خۆیان پۆستە وەزارییەكان دیاری بكەن، بەڵام یەكێتی ئەوەی رەتكردووەتەوەو داوای شەش وەزارەتی كردووە، كە سێ وەزارەت خۆیان دیاریبكەن‌و پارتی-یش سێ وەزارەت دیاریبكات، بەڵام ئەو پێشنیازە رەتكراوەتەوە.\nهاوكات هەر لەكۆبوونەوەكە یەكێتی چەند پێشنیازێكی تری كردووە، بەوەی وەك عێراق بەپێی خاڵبەندی پۆستەكان دابەشبكرێت‌و هەر لایەنێك چەند پۆستی وەرگرت، پشكی خۆی بێت‌و دەبێت رازی بێت، بەڵام پارتی ئەوەشی رەتكردووەتەوە.\nهەروەها یەكێتی پێشنیازی ئەوەشی كردووە، كە وەك كابینەی هەشت پۆستەكان دابەشبكرێت، بەوەی پۆستی جێگری سەرۆكی هەرێم‌و جێگری سەرۆكی حكومەت وەربگرن، لەبەرانبەر ئەوەدا پۆستی سەرۆكی پەرلەمان بۆ چ لایەنێك دەبێت، ئەوان گرفتیان نییە، پارتی ئەو پێشنیازەشی رەتكردووەتەوە.\nلەلایەكی ترو هەر لەكۆبوونەوەكە شاندی پارتی پێشنیازی دانانی دوو جێگریان بۆ سەرۆكی هەرێم كردووەو یەكێك لەجێگرەكان بۆ یەكێتی بێت، بەڵام یەكێتی ئەوەی رەتكردووەتەوەو بەو هۆیەشەوە نەگەیشتوون بەهیچ ئەنجامێك.\nئەمە لەكاتێكدایە لە 4ی ئازار پارتی‌و یەكێتی رێككەوتنێكی سیاسیان واژووكرد، كە هەر لەكۆبوونەوەكە، شاندی یەكێتی هۆشداری ئەوەیان داوە، ئەگەر بێت‌و بەبێ ئەوان كابینەی نۆ پێكبهێنرێت، ئەوە ئەوان نابنە ئۆپۆزسیۆن‌و مامەڵەی تر لەگەڵ دەسەڵات دەكەن.\nهەر لەكۆبوونەوەكە باس لەوەش كراوە، كە لەسەر گفتوگۆو كۆبوونەوەكان بەردەوام دەبن، بەڵام كاتی كۆبوونەوەی تر دیارینەكراوەو رەنگە بەم نزیكانەش كۆبوونەوەی نوێ ئەنجامنەدەن.\nبرێت مه‌كگۆرك تره‌مپ به نه‌زان و بێشه‌رم ناوده‌بات


لەدایکبونی قۆناغ / مەریوان وریا قانیع – زاگرۆس پۆست\nماڵەوە / وتار / لەدایکبونی قۆناغ / مەریوان وریا قانیع\nلەدایکبونی قۆناغ / مەریوان وریا قانیع\nپێنج شه‌ممه 3 ئه‌یلول 2015\tوتار 146 جار خوێنراوه‌ته‌وه\nلەدایکبونی دونیای مۆدێرن کردەیەکی ئاسان‌و سادەنەبو، ئەگەر دروستبونی چوارچێوە گەورەکانی ئەم دونیایە بکەوێتە کۆتاییەکانی سەدەی هەژدەهەم‌و نیوەی یەکەمی سەدەی نۆزدەهەمەوە، ئەوا دروستبونی هەندێک له‌ڕەگەزە سەرەکییەکانی دەکەوێتە بەر لەو مێژوە. له‌مێژوی هاوچەرخدا سەدەی هەژدەم بە سەدەی ڕۆشنگەریی ناسراوە‌و بەشێکی گرنگی هۆکارەکانی لەدایکبونی دونیای مۆدێرن پەیوەندیی بە ڕۆشنگەرییەوە هەیە. لەگەڵ ڕۆشنگەرییدا زۆر شت گۆڕانی بەسەردادێت، یەکێک لەو گۆڕانە سەرەکیی‌و بنەڕەتییانە گۆڕانە له‌ڕوانینی مرۆڤدا بۆ “کات”، واتە بۆ “زەمەن”. کە باس له‌کات دەکەم باس لەو دو شێوازەی کات ناکەم کە “کاتی بایۆلۆژیی”و “کاتی سایکۆلۆژیی”ن، بەڵکو باس له”کاتی فیزیایی” دەکەم کە کاتێکی گشتییە، باس لەو کاتە دەکەم کە دەکرێت لەڕێگای کاتژمێرەوە بیپێوین‌و بزانینن له‌چ ساتەوەخت‌و سەردەم‌و ڕۆژگارێکدا دەژین. “کاتی بایۆلۆژیی” کاتێکی ناوەکیی ناو جەستەی مرۆڤە‌و پەیوەندی بە ریتمی ئیشکردنی ئۆرگانەکانی لەشی مرۆڤەوە هەیە، ریتمێک کە ئەو ئۆرگانانە لەگەڵ ریتمی جوڵەی شەو ڕۆژدا گونجاندویانە. بۆ نمونە کە شەو دێت لەش دەنوێت‌و کە ڕۆژیش هەڵدێت لەش بەخەبەر دێتەوە. “کاتی سایکۆلۆژیی”ش کاتێکی دەرونیی تایبەتە‌و پابەستە بەدۆخی دەرونیی‌و شێوازی ئەزمونکردنی تاکەکەس بۆ “کاتی فیزیایی”ەوە.\nوەک وتم مەبەستم له‌کات ئەو کاتە فیزیایە گشتییەیە کە دەشێت بیپێورێت‌و ڕوداوەکانی ژیانی کۆمەڵایەتیی‌و فەرهەنگیی‌و سیاسییش لەناویدا ڕودەدان، هاوکات دەشێت بەسەر “ڕابردو”و “ئێستا”و “ئایندە”دا دابەشیبکەین. یەکێک له‌ئاکارە هەرە سەرەکییەکانی دونیای کۆن، دونیای بەر له‌لەدایکبونی دونیای مۆدێرن ئامادەیی ئەو ڕوانین‌و تێگەیشتنە تایبەتەیە بۆ کات کە دەشێت بە “کاتی بازنەیی” یان “کاتی داخراو” ناونوسیکەین. کات لێرەدا لەشێوەی بازنەیەکدا دەبینرێت لەهەر خاڵێکیەوە دەستپێبکەیت‌و بجوڵێیت دواجار دەگەڕێیتەوە سەر هەمان خاڵ. هەم ئێستا‌و هەم ڕابردو هەم ئایندە بەشێکن له‌یەک زەمەن، ئێستا ڕابردوە‌و ڕابوردوش ئایندەیە، کات ناگۆڕێت‌و لەدۆخی خودوبارەکردنەوەیەکی بەردەوامدایە. ڕاستە ئەفلاتون‌و بەشێکی زۆر له‌یۆنانییە کۆنەکان باوەڕیان وابو کە کات دەجوڵێت، بەڵام ئەم جوڵانە جوڵەی ناو چێوەی بازنەیەکن، خۆیان بەبەردەوامی دوبارەدەکەنەوە. ئینجل خۆشی ئەو ڕاونینە بازنەییە بۆ کات پێشنیاردەکات‌و پێوایە “ئەوەی کە هەیە هەر ئەوەیە هەمیشە دەبێت‌و ئەوەی دروستکراوە هەر ئەوەدەبێت کە هەمیە دروستدەکرێت‌و هیچ شتێکی تازە لەژێر ئاسماندا دروستنابێت”.\nڕەنگە کەس وەک ئیبن خەلدون ئەم ڕوانیننە بازنەییەی بۆ کات بەسەر مێژوی مرۆڤ‌و کۆمەڵگاکاندا پیادەنەکردبێت. لای ئیبن خەلدون مێژوی مرۆڤ مێژوی دوبارەبونەوەیەکی بەردەوامە کە تیایدا هێزێک لەدایکدەبێت‌و بەهێزدەبێت‌و پیردەبێت‌و لەدوا وێستگەدا لەناودەچێت، بۆئەوەی جێگەی خۆی بدات بە هێز‌و دۆخێکی تر کەهەمان ئەو قۆناغانە دوبارەدەکاتەوە. لەم ڕوانینەدا بۆ کات شتێک بەناوی بەرەوپێشەوەچون‌و پێشکەوتنەوە بونی نییە. تا سەدەی هەڤدەهەم زۆربەی مرۆڤایەتی باوەڕی وەک باوەڕی ئیبن خەلدون وابو. لەدایکبون‌و گەورەبون‌و پیربون‌و مردن بازنەیەک بوە کە هەم بۆ ژیانی تاکەکەس‌و هەم بۆ جوڵەی مێژو ڕاستبوە. وەکچۆن جوڵەی وەرزەکانیش جوڵەیەکی بازنەیی خۆدوبارەکەرەوەی بەردەوامە. له‌قوڵایی ئەم دیدەدا بۆ کات بۆچونێک ئامادەیە پێیوایە هیچ شتێک له‌ڕاستیدا ناگۆڕێت، مرۆڤ‌و کۆمەڵگاکان تەنها له‌دۆخی سوڕاندنەوە‌و خۆ دوبارەبونەوەیەکی بەردەوامدان، جیاوازییەک لەنێوان ڕابردو ئێستا‌و ئایندەدا بونی نییە.\nئەم ڕوانینە بازنەییە له‌ئەفلاتونەوە تاسەر جۆن لۆک بەردەوامە. له‌سەدەی هەڤدەهەمدا ئەم ڕوانینە لەسەرخۆ گۆڕانی بەسەردادێت‌و ڕوانینێکی تر بۆ زەمەن جێیدەگرێتەوە کە دەشێت بە “ڕوانینی ڕاستەهێڵ” ناویببەین. کات لێرەدا له‌شێوەی ڕاستەهێڵێکدا دەبینرێت کە خاڵە جیاوازەکانی لەسەر ڕاستەهێڵێکە بەیەکەوە گرێدراون، بەڵام له‌یەکتری جیاوازن‌و بەهیچ شێوەیەک یەکتری دوبارەناکەنەوە. وەک ڕاستە هێڵ جوڵەی کات جوڵەیەکە ڕوی لەپێشەوەیە‌و گەڕاندنەوەی بۆ دواوە تیادا نییە. کات لەم ڕوانینەدا دەڕوات‌و ناوەستێت‌و خاڵەکانیشی لەیەکتر جیاوازن‌و دوبارەکردنەوەی یەکدی نین‌و بەهیچ شێوەیەکیش هیچ یەکێک لەو خاڵانە ناتوناێت بۆ دواوە بگەڕێتەوە. فرانسیسی بیکۆنی بریتانیی یەکەمین کەسە ئەم ڕوانینە بۆ کات تیوریزەدەکات‌و دواتریش ئیسحاق نیوتن‌و لۆک‌و دیکارت و مۆنتسیکیو سپینۆزا‌و ئادەم سیمس‌و کانت‌و زۆرانێکی تر بەتەواوی دەیچەسپێنن. بەم شێوەیە پارادیمێکی نوێ لەدایکدەبێت کە مەسەلەی سەرەکیی تیایدا “مەسەلەی پێشکەوتن”ی بەردەوامە لەڕێگای تێپەڕینی کاتەوە.\nئەم گۆڕانانە ڕێگا بۆئەوە خۆشدەکەن چەمکی “قۆناغ” لەدایکببێت‌و مێژو بەسەر کۆمەڵێک قۆناغی جیاوازدا دابەشبکرێت، کە هیچ قۆناغێکیان لەویتریان ناچێت، ئەم قۆناغیان لەویتریان پێشکەوتوترە. ئەمەش مانای ئەوەی ئەمڕۆ له‌دوێنێ پێشکەوتوترە‌و سبەینێش لەمڕۆ پێشکەوتر دەبێت. بیرۆکەی دابەشکردنی مێژو بۆ “قۆناغ”ی جیاواز‌و گەشەی بەردەوام لەم “قۆناغ”ەوە بۆ ئەویتریان بیرۆکەیەکی زۆر گرنگی دونیای مۆدێرنە‌و یەکێکە لەو مەسە له‌سەرەکییانەی دونیای مۆدێرن له‌دونیای بەر له‌مۆدێرن جیادەکاتەوە. وێناکردنی مێژوی مرۆڤ وەک مێژویەکی فرەقۆناغ کە تازەکانیان له‌کۆنەکانیان پێشکەوتوترە بەشێکی بنەڕەتیی هۆشیاریی مۆدێرنە. یەکێکیش له‌کۆڵەکە سەرەکییەکانی ڕۆشنگەریی بەرگریکردنە لەم ڕوانین‌و وێناکردنە بۆ کات، بۆ دابەشکردنی مێژو بەسەر قۆناغە تاریکەکانی ڕابردو قۆناغە ڕۆشنەکانی ئەمڕۆ‌و ئایندەدا.\nئاشکرایە بڕێکی هێجگار گەورە له‌گەشبینیی‌و خۆشباوەڕیی لەناو ئەم دیدە تازەیەدا بۆ کات‌و لەوێشەوە بۆ مێژو ئێستا‌و ئایندەی مرۆڤایەتیی. ڕۆشنگەریی وەک چەمکێک تەعبیرە لەم گۆڕانکارییە له‌ڕوانیندا بۆ کات‌و بۆ مێژو. ڕۆشنگەرەکان پێیان وابو دونیای ئەوان، بەبەراورد بە دونیای بەر لەخۆیان، دونیایەکی تەواو ڕۆشن‌و ڕوناک‌و پڕ تیشکی زانین‌و عەقڵ‌و زانستە. تا مێژوش بەرەوپێشەوە بچێت ئەم ڕوناکییە هەم بەهێزتر دەبێت‌و هەم بۆ هەمو ئاستە جیاوازەکانی ژیانی تاکەکەسی‌و دەستەجەمعی دەگواسترێتەوە، بەجۆرێک نهێنییەک نامێنێتەوە تیشکی عەقڵ ڕوناکینەکاتەوە. لەدایکبونی چەمکی “قۆناغ” وادەکات یەکێک لەو پرسیارە هەرە سەرەکیی‌و تازانەی دێنەکایەوە پرسیاربێت دەربارەی قۆناغەکان: ئایا کۆمەڵگا له‌چ قۆناغێکی گەشەکردندایە؟ چۆن دەکرێت کۆمەڵگا له‌قۆناغێکەوە بۆ قۆناغێکی تر بگوازێتەوە؟ ئەی چۆن دەستکاری دونیا بکرێت بەشێوەیەک بپەڕێتەوە بۆ قۆناغێکی گەشەکردوتر‌و پێشکەوتوتر؟ لەسەدەی هەڤدەهەمەوە “قۆناغ” دەبێتە بەشێکی بنەڕەتیی ڕوانینی مرۆڤ بۆ کات‌و بۆ مێژو.


ANF | یه‌په‌ژه، سلاڤا عه‌فرین و بێریڤان قه‌له‌نده‌ری به بیرهێنایه‌وه\nیه‌په‌ژه، سلاڤا عه‌فرین و بێریڤان قه‌له‌نده‌ری به بیرهێنایه‌وه\nیه‌په‌ژه شه‌هیدان سلاڤا عه‌فرین و بێریڤان قه‌له‌نده‌ری به بیرهێنایه‌وه و رایگه‌یاند، "ئێمه شۆڕش ده‌پارێزین و به‌رفراوانی ده‌كه‌ین".\nشه‌ممه, 28 May 2022, 13:53\nفه‌رمانده‌یی گشتیی یه‌په‌ژه به بۆنه‌ی ٩ هه‌مین ساڵیادی شه‌هیدبوونی سلاڤا عه‌فرین و بێریڤان قه‌له‌نده‌ر راگه‌یه‌نراوێكی بڵاوكرده‌وه.\nله راگه‌یه‌نراوه‌كه‌دا هاتووه، "شۆرششی رۆژئاوا به ره‌نج و تێكۆشانی هه‌زاران ژن پێكهاتووه و به قوربانی زۆر سازكراوه، گه‌وره‌بووه، به‌ناوبانگ بووه و گه‌شتووه‌ته هه‌موو ژنانی جیهان. ئه‌م شۆڕشه به خوێنی هه‌زاران شه‌هید هاتووه‌ته‌دی و ئێمه هه‌موو كات قه‌رزاری شه‌هیدانین. ئێمه له ٩ هه‌مین ساڵیادی شه‌هیدبوونیاندا هاوڕێ سلاڤا و بێریڤان كه یه‌كه‌م شه‌هیده‌كانی ئێمه‌ن به بیرده‌هێنینه‌وه. مانگی گوڵان كه بۆ تێكۆشانی گه‌لی كورد مانگی شه‌هیدانه، ئێمه هه‌موو شه‌هیدانی مانگی گوڵان، له كه‌سایه‌تی ژنانی شۆڕشگێڕی پێشه‌نگ له‌یلا قاسم، شیرین عه‌له‌مهولی و غوربه‌ت ئایدن هه‌موو شه‌هیدانی تێكۆشانی ئازادی، شۆڕشی رۆژئاوا به بیر ده‌هێنینه‌وه و له‌به‌رده‌م یادی ئه‌واندا به‌ڵێنی پاراستن و گه‌وره‌كردنی شۆڕش ده‌ده‌ین. ئێمه ده‌ڵێین هێزه‌كانی یه‌په‌ژه به ره‌نج و تێكۆشانی شه‌هیدان گه‌یشتووه‌ته رۆژی ئه‌مڕۆ".\nله سایه‌ی شه‌هیدان ئێمه به‌هێزترین\nله راگه‌یه‌نراوه‌كه‌دا هه‌روه‌ها هاتووه:\n" له سه‌ر خاكی رۆژهه‌ڵاتی ناوه‌ڕاست كه ناسنامه‌ی ژن له‌ناوبرابوو به شۆڕشی رۆژئاوا و به پێشه‌نگایه‌تی هاوڕێیان سلاڤا و بێریڤانه‌كان به بوێری، بیر و بڕوا و ئیراده‌یه‌كی به‌هێزه‌وه سه‌رله‌نوێ ژن ناسنامه‌ی خۆی به‌ده‌ستهێنایه‌وه، له تێكۆشانی ئازادیدا هێز و ئیراده‌ی خۆی بینی و ئه‌م گه‌وهه‌ره له ناو خاكی رۆژئاوادا له ناو هه‌موو ژنانی كورد، ئه‌رمه‌ن، ئاشور و سوریانیه‌كاندا به‌ره‌و باكور و رۆژهه‌ڵاتی سوریا و له ناو ژنانی عه‌ره‌بدا به جۆش و خرۆشه‌وه ئازادی بونیات نا و سوپای یه‌په‌ژه به‌و بناغه‌ی پاڕادایمی نه‌ته‌وه‌ی دیموكراتیكی داڕشت و گه‌یشته ژنانی جیهان و به ده‌یان شه‌ڕڤانی ئینته‌رناسیۆناڵیستیش هه‌بوونی خۆیان له ناو یه‌په‌ژه‌دا بینیه‌وه و به‌و جۆره به‌شداربوون.\nهاوڕێیان سلاڤا عه‌فرین و بێریڤان قه‌له‌نده‌ر كه خه‌ڵكی شاری عه‌فرینن له سه‌ره‌تای شۆڕشی رۆژئاوادا بێ دودڵی، به ئیراده و بڕیارداری شه‌ركه‌وتن به‌شدارییان له شۆڕشی رۆژئاوادا كرد. به ره‌نج و گیانبازی بێسنوور و به بڕوای شۆڕش و ئازادی بوونه پێشه‌نگانی شۆڕشی رۆژئاوا. له ساڵی ٢٠١٣دا له به‌رامبه‌ر هێرشی چه‌ته‌كان كه ده‌یانویست عه‌فرین داگیر بكه‌ن، خۆڕاگرییان كرد و هاوڕێ بێریڤان له ٢٨ی گوڵان و هاوڕێ سلاڤا له ٢٩ی گوڵانی ٢٠١٣دا شه‌هیدبوون. شه‌هیدبوونی ئه‌وان بۆ ئێمه رقی گه‌وره‌كردن و به‌هێزكردنی تێكۆشانی ئازادییه و به‌و جۆره له ساڵی ١٠ هه‌مینی شۆڕشی رۆژئاوادا هێزه‌كانی یه‌په‌ژه له به‌ر رۆشنایی فه‌لسه‌فه‌ی ئازادیدا سوپایه‌كه له هه‌موو كات زیاتر به‌هێز و تۆكمه‌یه.\nئێمه شۆڕشی خۆمان گه‌وره ده‌كه‌ین\nرۆژی ئه‌مڕۆمان كه بۆ گه‌له‌كه‌مان و گه‌لانی هه‌رێمه‌كه سه‌رده‌مێكی مێژووییه وه‌ك یه‌په‌ژه ئه‌رك و به‌رپرسیارێتی ئێمه‌ش گرنگه و ئێمه به‌و بیر و زانابوونه هه‌وڵ ده‌ده‌ین كه له‌و رێگایه‌ی شه‌هیدانمان دیارییان كردووه بێ دودڵی به‌رده‌وام بین. ئێمه له به‌رامبه‌ر هه‌ڕه‌شه‌كانی سه‌ر شۆڕشه‌كه‌مان و هه‌موو جۆره هێرشێك هه‌رگیز هه‌نگاو بۆ دوواوه نانێین و زیاتر تێكۆشانی ئازادی خۆمان به‌رزتر ده‌كه‌ینه‌وه. ئێمه جارێكی تر له كه‌سایه‌تی هاوڕێ بێریڤان و سلاڤا به‌ڵێن به هه‌موو شه‌هیدانمان ده‌ده‌ین و ئێمه ده‌ڵێین شۆڕه‌كه‌مان گه‌وره ده‌كه‌ین و ده‌یپارێزین".


مەڵبەندی ڕۆسنبیری کورد لە لەندەن چلەی شرناخی کردەوە\nپێنج شەممە, 26 نیسان 2012\nڕۆژی شەمە ڕێکەوتی 11/2/2012 مەڵــبەندی ڕۆشــــنبیری كــورد لەندەن هەڵســـا بە گێرانی چلــەی ماتەمینی بۆ شــەهیدانی سیڤلی بێتاوانی شـــەرناخ کە بە ناحەق لە ٢٩-١٢-٢٠١١ شەهید کران.\nسەرەتا مامۆستا دڵشاد کەرکوکی ئەندامی کۆمیتەی بەڕێوەبەری مەڵبەندی ڕۆشنبیری کورد بە ناوی مەڵبەندەوە بەخێرهاتنی میوانەکانی کرد و داوای لە ئامادەبوان کرد کە ساتێک بوەستن بۆ ڕێزلێنان لە گیانی پاکی شـەهیدانی شەرناخ و سەرجەم شەهیدانی کوردستان.\nدواتر داوای لە ئامادابوانی مەراسیمەکە کرد کە مۆمی شەهیدانی شەرناخ دابگیرسێنن. لە سەرەتای مەراسیمەکەدا کورتە فلمێك لەسەر چۆنێتی شــەهید بونی ئەو پۆلە شەهیدە و بەخاك ســپاردنیان بۆ ئامادەبووان نمایش کرا.\nدواتر ووتاری حزب و لایەنە کوردستانیەکان بەم بۆنەیەوە پێشکەش کرا. سەرەتا ووتەی ڕێكخسنەکانی دەرەوەی (ی.ن.ک) لە لایەن کاک هاوار حاجی پێشکەش كرا و تیایدا هاو خەمی و پەژارەیی یەکیێتی نیشتمانی کوردستان و هاونیشتمانیانی بۆ کەس وکاری شەهیدانی شەرناخ ڕاگەیاند و ئاماژەی بەوەشدا کە تاکە ڕێگە بۆ ڕوونەدانی ئەو جۆرە کارەساتە دڵتەزێن و کۆمەڵ کوژیە، ڕێگەی دایەلۆگ و چارەسەری دیموکراسیانەی کێشەی کوردە لە تورکیا و پێویستە هەموو لایەک بگەنە ئەو ڕاستیە کە زمانی شەڕ و کوشتن و توند و تیژی تەنها و تەنها ماڵوێرانی لێ ئەکەویتەوە و یەکیێتی نیشتمانی کوردستان هەمیشە و ئێستاش ئامادەی هەموو هاوکاریەکە بۆ چارەسەری کێشەکان بەو ڕێگەیە.\nدواتر هەڤاڵ عــاکـف لە باکوری کوردستان ووتەیەکی لەسەر شـــەهید بونیان و ناخۆشی و کاریگەری ئەو تراژیدیایە کە دووچاری خانەوادەی شرناخ هاتووە پێسکەش کرد.\nلە بەشێکی تری مەراسیمەکە بەڕێز ســــــعـید شـــــــمـــــش کورتە باسێکی لــەسەر ڕو‌وداو و شۆرشەکانی پێشوو و ئێســـتای کــوردســـتان و چارەسەری کێشەی نەتەوایەتی لە پارچە جیا جیاکانی تری کوردستان پێشکەش کرد.\nهەر لا مەراسیمەکەدا چەندین بروسکە و ووتار و شیعر پێشکەش کرا.\nلە کۆتای مەراسیمەکەدا دوو گۆرانی بۆ شەهیدانی شرناخ و سەرجەم شەهیدانی کوردستان لەلایەن ســەهەند دڵشـــــاد ، ڕێبەندەوە پێشکەش کرا.\nفۆتۆ: ستافی پی یووکەی یووکەی


حه‌ماس و فه‌تحی فه‌له‌سـتینی به‌یه‌كدا ده‌ده‌ن\nی مانگی دوازده ١٦, ٢٠٠٦\nگروپی چه‌كدارانی فه‌له‌سـتینی دژ به یه‌ك له كه‌رتی غه‌ززه و هه‌روه‌ها شـاری ڕامه‌ڵـڵای كه‌ناری ڕۆژئاوا به یه‌كیاندا داوه، ئه‌مه‌ش به ڕۆژێـك دوای ئه‌و هێرشه دێت كه كرایه سه‌ر سه‌رۆك وه‌زیری فه‌له‌سـتینی ئیسماعیل هه‌نیـیه و چه‌ند چه‌كدارێـكی.\nله‌و باره‌یه‌وه ڕۆژی هه‌ینی لـێـپـرسـراوان گوتیان له ئاكامی شه‌ڕ و پـێـكدادانه‌كانی نێوان گروپی حه‌ماسی ده‌سه‌ڵاتدار و ئه‌ندامانی ڕێـكخراوی فه‌تحی سه‌ر به مه‌حمود عه‌باسی سه‌رۆكی فه‌له‌سـتینی زیاتر له 32 كه‌س بریندار بوون.\nئه‌م شه‌ڕ و پـێـكدادانانه دوا به‌دوای ئه‌و تومه‌تباركردنانه‌ی گروپی حه‌ماس دێت كه ده‌ڵـێن چه‌كدارانی سه‌ر به ڕێـكخراوی فه‌تح هه‌وڵی كوشـتنی سه‌رۆك وه‌زیر ئیسـماعیل هه‌نیـیه‌یان داوه.\nله‌و شـه‌ڕ و پـێـكدادانانه‌ی دوێنێی نێوان هه‌ردوو گروپ له نزیك خاڵی په‌ڕینه‌وه‌ی سـنووری نێوان میسر و غه‌ززه چه‌كدارانی فه‌تح یه‌كێـك له پاسه‌وانانی تایبه‌تی ئیسـماعیل هه‌نیـیه‌یان كوشت.\nهاوكات مه‌حمود عه‌باسی سه‌رۆكی فه‌له‌سـتینی كه ڕێبه‌ری گروپی فه‌تحه مه‌خابنی خۆی له باره‌ی ڕووداوه‌كه‌وه ده‌ربڕی. هه‌روه‌ها نكۆڵی له په‌یوه‌ندی ڕێـكخراوه‌كه‌ی به ئه‌نجامدانی هێرشه‌كه ده‌كات.\nوێڕای كاری توندوتیژی به هه‌زاران له لایه‌نگرانی گروپی حه‌ماس بۆ گێڕانی بۆنه‌ی نۆزده‌هه‌مین سـاڵڕۆژی گروپی ناوبراو له كه‌رتی غه‌ززه ڕۆژی هه‌ینی كۆبوونه‌وه.\nله گوته‌یه‌كی توند ئامێزدا ئیسماعیل هه‌نیـیه‌ی سه‌رۆك وه‌زیری فه‌له‌سـتینی گوتی ئه‌ندامانی گروپی حه‌ماس له پـێناو بوونیان به وه‌زیر په‌یوه‌ندیـیان به گروپه‌كه‌وه نه‌كردووه به‌ڵـكو له پـێناو شه‌هیدبوون بوونه‌ته ئه‌ندامی حه‌ماس.


خولێكی فریاگوزاری سەرەتایی دەستیپێكرد – زانکۆی پۆلیتەکنیکی سلێمانی\nبەئامانجی شارەزایی و بەرچاوڕوونی زیاتری خوێندكاران بۆ كاتی رووداوەكان، بەمەبەستی سەلامەتی گیانی ئەو تاكانەی كە لە دەوروبەریان توشی رووداوی لەناكاو دەبن بەشی پەرستاری خولێكی فریاگوزاری سەرەتایی كردەوە.\nسەرلەبەیانی رۆژی دووشەممە 2019/4/8 لە هۆڵی سیمیناری پەیمانگای تەكنیكی كەلار و بەئامادەبوونی سەرۆكی بەشی پەرستاری و ژمارەیەك لە مامۆستایان و خوێندكاران، خولێكی فریاگوزاری سەرەتایی بۆ خوێندكارانی قۆناغی دووەمی بەشی پەرستاری بەیانیان و ئێواران كرایەوە كە بۆ ماوەی چوار رۆژ بەردەوام دەبێت .\nلە یەكەم رۆژی خولەكەدا م.هیوا عەلی حەمید بەڕێوەبەری كردە پزیشكییەكانی گەرمیان بابەتێكی سەبارەت بە فریاگوزاری سەرەتایی پێشكەشكرد، تێیدا بەشێوەیەكی پراكتیكی هەنگاوە فریاگوزارییە سەرەتاییەكانی خستەڕوو، بڕیاریشە خولەكە چوار رۆژ دیكە بەردەوامیی هەبێت و چەند بابەتێكی تری گرنگ بە بوارەكە پێشكەش بكرێت.


وەشانی یەکەم: وەزارەتی ڕۆشنبیری و ڕاگەیاندن\nدەزگای ڕۆشنبیری و بڵاو کردنەوەی کوردی\nزنجیرەی ژمارە 146، بەغدا 1986\nمن يان يەکێکی وەکوو من کە خەريک دەبێ ترووسکەيەکی زێدەکزی ئاساری پياوەتی لە حاڵ و باری دالەنگاوی کورددا گەش دەکاتەوە بۆ بەرچاوی بينەری کورد حەزی دەکرد لە دەفتەری مێژووماندا ڕووپەڕەی وەکوو داستانی پەڕينەوەی «طارق کوڕی زياد» بۆ بەری ئيسپانيا هەڵداتەوە نەک هەر خەريک بێ بەترس و لەرزی ناڕەزامەندی تازە خوێنەواری کورد ئابڕووی ئابڕوودارەکانمان لە مێرخاسە بەسەرچوەکانمان بپارێزێ. حەزم دەکرد نەک هەر يەک «ئۆناسيس» بەڵکوو هەزاری وەکوو ئەومان لە خوێنمژی جيهانی هەبێ کەشتييەکانيان بە سەرگرانيەوە نەوت و کاڵای ميللەتانيان لە بەندەری ئۆدێسای ڕووسەوە بۆ نيويۆرکی ئەمەريکا بگوێستايەوە... تامەزرۆم، بمخوێندايەوە لەجياتی ئەوەی سپای نادر شای ئەفشار وڵاتەکەمان پێشێل بکات سپای کورد ڕاو و تەراتێنەی له دەوروبەری ئەسفەهان و تاران بکردايە. کاشکی مێژووی ئێمەش وەکوو هی ميللەتانی ديکە ڕووڕەش بوايه بەکاری دەسەڵاتدارانه و لەخۆبايی بووانه.\nئەگەر «شوێن پێ» لەڕووی زەوی نەسڕابايەوە، هەموو بستێکی خاکی کوردستان مۆرکی چەندين شوێنی چوارپەلی ئەسپی ڕاووڕووتکەری بێگانەی لێ نەقش بەستوو دەبوو، وەی کاشکی لە جياتی ئەوەی کورد خەريک بايە بە خۆ ڕزگارکردن لە ڕەوی سۆجەر و لێڤى ئينگليز، لەندەن ناچار بايە دەست بە هەواوە پێشوازی لەسپای کوردان بکردايە... چەند خۆش دەبوو بە درێژايی سێسەد ساڵ والی ئيزمير و ئەندرنه و ئەنقەرە کوردی کڵاشخواری شارەزوور بوايە، ئەدی ئێمە ناڵێين ميللەتان يەکسانن؟\nئيتر بۆ دەبێ ڕووڕەش بوون لە دەستدرێژی و تەماعکاری هەر بۆ والی تورکان بێ، چ قەيدی دەکرد 200 - 300 ڕووڕەشی کوردیش والی بوونایە لەو دنیایە پان و بەرینەدا!! بۆچی کەیفم بەوە بێت کچی کورد لە پێناوی حەياپارێزی خۆی هەڵاتووە يان خۆی بەکوشت داوه؟ بۆچی هەلی شەرەفپارێزی نەدەم بەکچی فارسيش لە دەست بێحەيايەکی کورد؟ چما کورد لەناو مەلاندا حاجی لەکلەکە لە دوورەوە بە حەيا و شەرمەکەيدا بناسرێتەوە؟ ئايا لە جياتی دەست سووربوون وەها باشە مل هەڵبڕاو و ورگ هەڵدڕاو و نامووس دازڕاو بين؟ هەڵبەت من نامەوێ خوێن لە لووتی هيچ کەسێک بێت، بەڵام من موناقەشەی ئەو بەهەڵەدا چووەی کورد دەکەم کە ناوی شۆڕشگێڕە زلەکانمان دەزڕێنن هەر چونکە لەبرسان نەمردبوون. ئايا لەبرسان مردووەکە هيچی پێدەکرا؟ ئێستاکەش هيچی پێدەکرێ؟\nبابڵێين ئەو سەرۆک شۆڕشانە نەيانزانی چۆناوچۆنی شۆڕشگێڕی ڕاست و دروست بن، خۆ ئەوان نەچووبوون تکا بکەن لە داگيرکەر تاکوو بە خێری خۆی بێتە کوردستان و هەلی شەرافەتی شۆڕش بۆ ئەو سەرۆکانە ساز بدات، لە کەسيش داوا ناکرێ دەبوو پتر عاقڵ بێ لەوەی هەبوو. کە سەرۆکەکان نەيانزانی چۆن بکەن خۆ کەسی ديکە نەهاتە پێش بڵێ من زانای دەوران و ڕۆڵەی خەباتی پێشڕۆم تا ئەگەر يەکێک لەو سەرۆکانە ڕێی لێگرت به ستەمکاری لەقەڵەم بدەين. بە هەمەحاڵ قسە کۆتايی نايەت، منيش لەکورتی دەيبڕمەوە و دەڵێم سەر فروو دێنم بۆ ئەو شۆڕشگێڕانەی خۆيان کردە چرای ڕێی خەبات و پێيەوە سووتان، شەرەفيشيان لە مێژوو گەورەتر خۆ دەنوێنێ بەوەدا کە دەيانتوانی وەکوو ئيمامی حەسەن مەسڵەتی لەگەڵ معاويەدا بکەن کەچی ڕێی ماڵکاولييان گرتەبەر. ڕێزی بێپايانم هەيە بۆ ئەو دەسەڵاتدارانەی لێرە بەپێشەوە کە بەپێی سەردەمی خۆيان بايی توانا چاکەيان بۆ خەڵق بووە، هيچيش بەتەما نيم لە کەسيش ناسەلمێنم بۆ هەڵسەنگاندنی ڕەفتاريان عەیارەی خوازراوەیان لێ بەکار بهێندرێ. ئەوان کوڕی ڕۆژگاری خۆيان بوون و بۆ ئەو سەردەمە دەژيان، ئێمەش بۆ سەردەمی خۆمان، يان هەر نەبێ لەسەردەمی خۆمان دەژين. نە لێمان داوا دەکرێ نە پێشمان دەکرێ بەعەيارەی 200 ساڵ دوای ئيمڕۆکە ڕەفتار بکەين.\nمن لێرەدا خەريکم زاخاوی مێشکی خۆم بەيادی کەڵەمێردێکی وەکوو حەماغای غەفووری دەدەمەوە، ئەگەر پێم کرابايە فتيلە چرای هەموو پرشنگدارێکی کوردم لە دەسەڵاتدار و بێدەسەڵات خۆش دەکرد تاکوو لە ڕۆشنايی ئەوانەوە ڕۆڵەی نەوباوی کورد بەر هەنگاوی خۆی باشتر بديتايه، چونکە مرۆڤ بە شارەزابوون لە کەس و کاری خۆی بەڵەدتری حاڵی دنيا دەبێ.


(¸.·'´ (¸.·'´*¤♥ ღ KURD For NEW ღ - خۆرادن بخۆ و خۆشت کز که !! ♥¤* `'·.¸) `'·.¸)\nزانست و زانیاری | خۆرادن بخۆ و خۆشت کز که !!\nزۆرله‌مێژ بو ده‌مه‌ویست خۆم کز که‌م, بۆ گه‌یشتن به‌و ئاواته زۆربه‌ی رێگاکانی خۆ کزکردنم تاقی کرده‌وه . خۆم برسی راگرت و خۆرادنی خۆراکم که‌م کرده‌وه به‌ڵام نه ته‌نیا کز نه‌بووم به‌ڵکو له جاران زۆرتر قه‌ڵه‌وتر بووم و ناراحه‌تی مه‌عده و زۆر نه‌خۆشی تریشم لێ زیاد بو!\nمنیش ئیتر گوێم نه‌دایه‌و به ئیشتیای خۆم ده‌مخۆارد و جارجاره مراعاتم ده‌کرد و قورسایی خۆم له ده‌وری 87 کیلۆ راگرتبوو . بۆ منێکی که 173 سانتی متر باڵامه, به پێی نۆرمه‌کانی که دایانناوه, ده‌بێ 20 کیلۆ زیادی وه‌زنم هه‌بێ .\nفۆرمولی وه‌زنی ئیدیال\nبۆ ژنان : 2 / (150 – گه‌وره‌یی) – 100 – گه‌وره‌یی) = وه‌زن\nبۆ پیاوان : 4 / (150 – گه‌وره‌یی) – 100 – گه‌وره‌یی) = وه‌زن\nژیانی من تاکۆ ئه‌مساڵ به‌مجۆره بوو, ئه‌مساڵ به‌هۆی ناراحتی دڵ مجبور بووم به‌هه‌ر چۆنێک بێ قورسایی خۆم بێنمه خۆارێ .\nدوای گه‌رانێکی زۆر بۆ دیتنه‌وه‌ی چاره‌یه‌ک, له لایه‌ن دۆستیکی نزیکم که له سوید دوکتوره , کتێبێکم پێ ناساندرا و دوای که‌ڵک وه‌رگرتن له‌و کتێبه بۆم ده‌رکه‌وت که زۆر متۆدێکی باشه و له ماوه‌ی پێنج حه‌وتوودا نزیکه‌ی 10 کیلۆم که‌م کرد .\nجا من ئه‌و زانیاریانه‌ی که له‌و ماوه‌یه‌دا پێم گه‌یشتووه بۆ ئه‌و که‌سانه‌ی که ده‌یانه‌وێ وه‌زنیان بێننه خۆارێ ده‌نووسمه‌وه . هیۆادارم بتوانن که‌ڵکی لێ وه‌ربگرن!\nدیاره له‌و کتێبه‌دا زۆر زیاتر و زانستی تر باسی ئه‌و مه‌سه‌له‌یه کراوه و من به‌شێکی زۆر که‌م به‌ڵام به‌که‌ڵک بۆ خوێنه‌رانی ماڵپه‌ری بۆکان- رۆژهه‌ڵات وه‌رده‌گێڕمه سه‌ر زمانی کوردی, به‌و هیوایه‌ی ئه‌و که‌سانه‌ی که حه‌ز ده‌که‌ن خۆ کز که‌ن به باشی که‌ڵکی لێ وه‌رگرن.\nبۆ ئاسانکردنه‌وه‌ی ئه‌و مه‌سه‌له‌یه نووسه‌ر دوای بووچون و لێکدانه‌وه‌یه‌کی پزشکی , خۆارده‌مه‌نی به دوو به‌ش دابه‌ش ده‌کات:\n1. خۆارده‌مه‌نی خراپ ( قه‌ڵه‌و که‌ر )\n2 . خۆارده‌مه‌نی چاک\nمن لێره‌دا به کورتی دێمه سه‌ر ئه‌و رێگایانه‌ی که له وه‌ختی خۆاردندا ده‌بێ له به‌رچاو بگیرێن, و له ئاخری ئه‌و نووسراوه‌دا لیستی خۆارده‌مه‌نییه‌کانتان بۆ ده‌نووسمه‌وه .\nبۆ کز بوون و گه‌ییشتن به وه‌زنی ئیدیال ده‌بێ ئه‌و به‌شه خۆارده‌مه‌نییه‌ی خۆاره‌وه به‌لانی که‌م تا یه‌ک مانگ له خۆاردنیان دووری بکه‌ن .\n1 . شه‌کر و قه‌ند و هه‌ر جۆر خۆاردنێک که شه‌کری تێدابێت .\n2 . نانی سپی .\n3 . خۆراکی نشاسته وه‌ک یه‌ره‌ڵماسی(په‌تاته) , لۆبیا , برینج , گه‌نمه‌شامی و ماکاروونی .\n4 . خۆاردنه‌وه‌ی ئه‌لکوڵ .\n5 . خۆاردنه‌وه‌ی هه‌ر چه‌شنه خواردنه‌وه‌یه‌کی که شه‌کری تێدابێت, وه‌ک کۆلا و....\nچه‌ند نوکته‌ش که ده‌بێ دووری لێ بکرێ ئه‌وانن :\n1 .پێش خۆاردن و یا له‌کاتی خۆاردندا ئاو خۆاردنه‌وه زۆر باش نیه , چوونکه ده‌بێته هۆی خه‌ست بوونه‌وه‌ی ئه‌سیدی مه‌عده که ئه‌وه‌ش پێش به هاڕینی باشی خواردن ده‌گرێ .\n2 .سێ ساعه‌ت پێش و دوای خۆاردنی خۆراکی سه‌ره‌کی نابێ میوه بخورێ . چوونکه میوه بۆ هه‌زم بوون ماوه‌یه‌کی زیاتری له خۆراک ده‌وێ و ده‌بێته هۆی ئه‌وه که خۆراک له مه‌عده‌دا بمێنێته‌وه . وه‌ختایه‌ک خواردن له مه‌عده‌دا بمێنێته‌وه ده‌ترشێ و ده‌بێته ئه‌لکوڵ .\nنووسه‌ر ده‌ڵێ : ئینسان به خۆاردنی خۆراک زۆر قه‌ڵه‌و نابێ به‌لکوو ئه‌وه خۆاردنی نادوروسته که مرۆڤ قه‌ڵه‌و ده‌کا !\nئه‌وه‌ش لیستی خۆارده‌مه‌نی چاک :\nئه‌و خۆارده‌مه‌نیانه‌ی خۆاره‌وه ده‌توانی بخۆێ\nگۆشت  جه‌رگ\nماسی لاکسی تازه\nله‌گه‌ڵ خواردنی سه‌ره‌کی ده‌توانن ئه‌وانه تێکه‌ڵ که‌ن :\nکه‌ره , ڕۆنی زه‌یتوون , ڕۆنی بادام زه‌مینی , رۆنی مارگارین , مایونێز , خێ , بیبار , پیواز و سیرو تۆراخ .\nنۆشی گێانتان بێ\nکتێبی : خۆرادن بخۆ و خۆشت کز که\nنووسه‌ر : Michel Montignac


لێکۆلەران: کەمخانوویی دەبێتە هۆی بەراوردکردنی گروپەکانی تووشبووی کۆمەڵگا - Radio Sweden Kurdish - رادیۆی سوید Radyoya Swêdê | Sveriges Radio\nwêne: Pi Frisk/TT\nلێکۆلەران: کەمخانوویی دەبێتە هۆی بەراوردکردنی گروپەکانی تووشبووی کۆمەڵگا\nنەبوونی خانوو کێشە لە کۆمەڵگادا دروست دەکات\nبڵاو کرایه‌وه torsdag 11 december 2014 kl 13.22\nئەگەر ڕێژەی خانووبەرە لە ماوەی چەند ساڵی داهاتوودا زیاد نەبێت، لێکۆڵەران مەترسی ئەوەیان هەیە کە گروپەکانی دووچابووی کۆمەڵگا ڕووبەڕووی یەکتر دەبنەوە. ساڵی داهاتوو چاوەڕوانی دەکرێت ڕێژەی پەنابەران لە ساڵی داهاتوودا لە ئاستێکی بەرزی مێژوویی دابێت. ئەمەش لەکاتێکدا کە بە هەزاران خانووبەرە کەمە.\nبنەماڵەی بەدر لە شاری مالموێ یەکێک لەم بنەماڵەیە کە ناچارن بە تەنگی بژین. بنەماڵەی بەدر ٢ گەورەساڵان و ٥ منداڵن کە بۆ ماوەی چەندین ساڵە خانووبەرەیەکی سێژووریان هەیە.\nگەسان دەڵێ خانووەکەم بچووکە. دەمەوێ بۆ خانووبەرەیەکی گەورەتر بار بکەم.\nگەسان، کە باوکی ئەم بنەماڵەیە، باسی ئەوە دەکات کە بنەماڵەکەی ئێستا لە خانوویەکی تەنگدا دەژیت و پێویستیان بە جێگای زێدەتر هەیە. لەکاتی دووشکردن و گۆڕینی جلوبەرگدا کێشەیان بۆ دروست دەبێت، چوونکە چووار لە منداڵەکان پێکەوە یەک ژووری خەویان هەیە. گەسان خوازیاری ئەوەیە کە منداڵەکانی بە ئازادی بتوانن یاری بکەن و دەرسەکانیان بکەن. هاوکات گەسان نیگەرانە و ناوێرێت منداڵەکانی بۆ دەرەوە بنێرێت.\nگەسان دەڵێ من تێناگەم. ئێمە کەی دەتوانین بۆ خانووبەرەیەکی نوێ بار بکەین. ئەوە بۆ ماوەی سێ ساڵ و نیوە چاوەڕوانم.\nبنەماڵەی بەدر، کە خەڵکی ئێراقن، لە خانووبەرەیەکی سێژووری لە ناوچەی ڕوسێنگۆر، لە شاری ماملوێ دەژین. چووار لە منداڵەکان لە ژوورێکی بچووکدا لەسەر تەختی دووقاتدا دەخەون. لەم ژوورەدا شوێنی جلوبەرگیش نیوەی ژوورەکە دەگرێتەوە.\nئەم بنەماڵەیە کە بریتیە لە حەوت کەس، چەندین ساڵە لە نۆبەدان بۆ وەرگرتنی خانووبەرەیەکی نوێ و گەورەتر. بەڵام تاکوو ئیستا هیچیان دەستنەکەوتووە. کچی گەورەی ئەم بنەماڵەیە، نەریمان بەدر، کە ١٤ ساڵانە پێی زەحمەتە ژوورێک لەگەڵ سێ خوشکوبرا بەشکات.\nنەریمان دەڵێ دەبێ بتوانم بخوێنمەوە و بتوانم هاوڕیکانم بۆ یاری بێنمەوە ماڵ. بەڵام ناتوانم.\nلەگوێن پێشوبینی دەزگای کۆچی سوید، ساڵی داهاتوو چاوەڕوانی دەکریت نزیکە ١٠٠ هەزار ئاوارەبی ئێراق و سوریاوو پەنا بۆ سوید بێنن. هەر ئەمساڵیش ڕێژەیەکی زۆر پەنابەر هاتوون بۆ سوید. بەشیکی زۆر لەمانە ڕوو لە شارە گەورەکان دەکەن، کە لەوێ پێش هاتنی ئەوان کەمخانوویی کێشەیەکی گەورەیە.\nبەپێی قسەکانی پرۆفێسۆری بوواری کاری کۆمەڵایەتیی لە زانکۆی لوند، هانس سڤێرد، مەترسی ئەوە هەیە کە ئەو کێشانەی بەهۆی کەمخانوویی هاتوونەتە پێش، لە ساڵی داهاتوودا گەورەتر بن.\nسڤێرد دەڵێ ئەمە بۆ نموونە لاوان دەگرێتەوە کە ناچار دەبن لای دایکوباوکیان بمێننەوە. گروپێکی دیکە کەسانی بێباڵن، ئەوانەی کە خانووبەرەیان نییە. یان خانووەکەیان لێستێندراوەتەوە یان نەیانتوانیوە بێنە ناو بازاڕی خانووبەرە. هەروەها دەتوانێت وای لێبێت کە خەڵکلە خانووبەرەی تەنگدا دەژین، بۆ نمونە وەکوو ڕوسێنگۆرد. زۆر کەش ناچار دەبێت بە تەنگی بژیت و هاوکاری یەکتر و کەسانی دیکەش دەکەن. ئەمە بۆ مەودای گەورەبوونی منداڵان شتێکی سەرکەوتوو نییە و دەبێتە هۆی کێشی کۆمەڵایەتیی بۆ بنەماڵەکا ن.\nلە ئێستادا لە شاری مالموێ نزیکەی ٧ هەزار خانووبەرە کەمە. ئەمە لەگوێن هەڵسەنگاندنی ئیدارەی دروستکردنی خانووبەرە. بەپێی قسەکانی پرۆفیسۆر هانس سڤێرد، ئەگەر بێتوو ئەم کێشەیە چارەسەر نەکرێت، مەترسی ئەوە هەیە کێشە لە نێوان گروپەکانی جیاجیای کۆمەڵگادا دروست بێت.\nسڤێرد دەڵێ لە لایەکەوە پێموایە کە ئەم کێشەیە دەتوانێت بنەمایەک بێت بۆ ئایدیۆلۆژی نوێ سیاسی کە پەنامەران، وەرگرتنی پەناخوازان و کەسانی دووچاربوو دەکوتێت. هیچ کاتێک لە هیچ وڵاتێک باش نییە کە گروپێکی کۆمەڵگا لەگەڵ گروپێکی دیکە بەراورد بکرێت. مەترسی ئەوە هەیە کە دۆخی کەسانی بێ خانووبەرە لەگەڵ هاتنی پەنابەران بەراورد بکرێت، کە دێن بۆ ئێرە و خانووبەرەیان دەوێت. ئەگەر بڕیار لەسەر ئەوە بدرێت کە کێشەی کەمزخانوویی چارەسەر بکرێت، کێشەی ناکۆکی و بەراوردکردنی گروپەکانی جیاجیای کۆمەڵگا چارەسەر دەکرێت. ئەمە قسەی لەسەر ناکرێت.\nپرۆفیسۆر هانس سڤێرد هەروەها دەڵێ ئەم دۆخە دەبێتە هۆی دروستبوونی بازاڕەکی دیکە خانووبەرە. ڕێگاچارەی کاتیی، خراپ و گران دەبینرێنەوە کە بۆ کۆمەڵگا دەبێتە خەرجێکی زۆر. خەڵک ناچار دەبن لە خانووی تەنگدا بژین و خەڵکی دیکەش ئەمە وەکوو دەرفەتێک دەبینن و لە ڕیگای گرێبەستی ڕەش سوئیستفادە لەم هەڵومەرجەو کەسانی ناچار دەکەن. دوایەکانەش گروپی دیکەمان هەیە کە لە دەرەوەی بازاڕی خانووبەرە دەژین، وەکوو لاوان کە ناچار دەبن لای دایکوباوکیان بمێننە.


سلێمانی.. قەدەغەی هاتووچۆ درێژكرایەوە – تۆڕی میدیایی خەڵک\n2020/12/10 - 10:32 PM\nلیژنەی باڵای ئەمنی لە سلێمانی ڕایدەگەیەنێت، بۆ ماوەی 24 كاتژمێری تر قەدەغەی هاتووچۆی شارەكانی سلێمانی و هەڵەبجە و ئیدارەكانی ڕاپەڕین و گەرمیان درێژكرایەوە.\nبەمەبەستی زیاتر پاراستنی ئەمنیەت و خولقاندنی كەشێكی ئارام، لیژنەی باڵای ئەمنی لە سلێمانی بڕیاریدا بە درێژكردنەوەی قەدەغەی هاتووچۆی نێوان شارەكانی سلێمانی و هەڵەبجە و ئیدارەكانی ڕاپەڕین و گەرمیان، بەسەرجەم شارۆچكە و شارەدێیەكانییەوە بۆ ماوەی (٢٤) كاتژمێری تر.\nئەمڕۆ خۆپیشاندانی سەرتاسەری بەڕێوەدەچێت\nوەفدی باڵای هەرێم لەگەڵ لیژنەی ڕاسپێردراوی ئەنجومەنی نوێنەرانی عیراق كۆبووەوە


دیدارێک لەگەڵ پابلۆ نیرۆدای شاعیر.. سازدانی: ئێریک بۆکستڵ – Dengekan\nbyMashkhal\tMay 27, 2021\tGeneral, Literature\nوەرگێرانی لە ئینگلیزییەوە: عەبدوڵا سڵێمان (مەشخەڵ)\nوەرگێرانی لە فەرەنسییەوە بۆ ئینگلیزیی: پاتریک فرانک\nتێبینی: بەشێکی ئەم چاوپێکەوتنە بۆ یەکەمجار لە پڕۆگرامێکی یەک سەعاتیی ڕادیۆیی بەناوی ( نیرۆدا شاعیری هەردوو کیشوەری ئەمریکا)، بڵاو کرایەوە، کە ڕادیۆی کەنەدا لە ساڵی ١٩٧١دا پەخشی کرد. چاوپێکەوتنەکە بە زمانی فەرەنسیی ئەنجام دراوە، ئەو زمانەی کە پابلۆ نیرۆدا باش دەسەڵاتی بەسەردا دەشکا و لە دەیەی بیستەکانی سەدەی ڕابردوو لە زانکۆی سانتیاگۆ خوێندبووی. لێرەدا بۆ یەکەمجار تەواوی چاوپێکەوتنەکە بڵاو دەکەینەوە.\nئێریک بۆکستڵ : ئەوانەی شیعری تۆیان خوێندبێتەوە،لە یەکەم نیگادا سەرنجیان بەلای جیهانبینی کرێکارانی شیعرەکانتدا ڕۆیشتووە و هەندێکیش پێیان وایە تۆ شاعیرێکی سیاسیت.\nپابلۆ نیرۆدا : من بەپێداگرییەوە پێت دەڵێم کە شاعیری سیاسیی نیم. من ڕێگە بەو پۆلینکردنە نادەم کە جەغد لەسەر ناسینی من وەک نوێنەرایەتی ئایدیۆلۆژیای ئیلتزامی شیعریی دەکات. ئومێدی من وەک نووسەرێک ئەگەر ئومێدێک هەبێ، ئەوەیە کە دەربارەی هەموو ئەو شتانە بنووسم کە دەتوانم بیان بینم و دەستیان لێبدەم و بیانناسم و خۆشم بوێن یان ڕقم لێیان بێتەوە. بەڵام ئاڕاستەکردنی پەنجەی ئاماژە بۆ ” جیهانی کرێکاران”ی من، وام لێدەکەی بە ڕێگەیەکی نائاگایی و پەیگیرانە ببمە قسەکەری (وتەبێژی) نیگەرانییەکانی کۆمەڵانی کرێکاران یان یەکێتییە کرێکارییەکان، کەمەش ئەسڵی مەبەستەکە نییە. من تەنها لە بەشێک لە شیعرەکانم زایەڵەی نیگەرانییەکانی جیهانی هاوچەرخم و نیگەرانییەکانی جیهانی ئەمریکای لاتینم. بەڵام ئەوە ڕەت دەکەمەوە کە لە ژێر تایتڵی شاعیری سیاسیی پۆلینبەند بکرێم.\nئەو شاعیرانەی کە هەرگیز بۆیان نەکراوە لەگەڵ هەستی خەڵکەکانیاندا لە پەیوەندیدا بن، یانیش ئەوانەی کە هەردەم بێدەربەست و کەمتەرخەم بوون و شیعریان بۆ هاندان و ئامۆژگاری لە ڕێی گوشینی واقیعەوە نووسیوە، زیاتر شاعیری سیاسی سەردەمی ئێمەن. چونکە بەهۆی دوورەدەستی شیعرەکانیانەوە لە بزووتنەوەی مەدەنیانەی گشتی و گەشەی جیهان، هاتوون بەشدارییان لە ڕاگرتنی ئەو گەشەکردنە کردووە. ئەمەش بەو مانایەیە کە ئەو کەسانە – ئەو شاعیرانەی کە ئەم جۆرە لە شیعری سیاسیی دەنووسن- زیاتر شاعیر و نووسەری کۆنەپەرستن.\nئێریک بۆکستڵ : تۆ ئێستا ئەمەت وت کە شاعیری ئەستێرە و گوڵ و خۆشەویستیت. دەشێ کەسێک ئەمەی بۆ زیاد بکات شاعیری بەرد و دار و ڕووبار و چیای ئەم کیشوەرە تازەیەی. زۆرجار بیر لە یەکەم گەڕیدەی ئەوروپی دەکەمەوە کە هەوڵیداوە ئەم جیهانە وەسف بکات. هێرناندۆ کۆرتێز (١)کە لە وڵاتی مەکسیکەوە نامە بۆ چاڕڵسی پێنجەم دەنووسێ، بە زەحمەت دەتوانێ وەسفی ئەوە بکات، کە دەیبینێ، لەبەر ئەوەی وشەی پێویستی نەدەزانی بۆ ئەو وەسفانە. چەند گرنگە ئەو گرفتەی کە بە جیهانی نوێ ناوزەد کراوە؟\nپابلۆ نیرۆدا : لێمگەڕێ با بڵێم کە ئەوە کێشە نەبوو. ئەوە کاری ئێمە بوو. کاری شاعیری ئەمریکای لاتین بوو کە ناو لە سەرجەم خولقاوەکانی جیهان بنێ. لەو کاتەوەی کە ناو، کە وشە، یەکەم شت بوو کە بوونی هەبووبێ بێ زانیاری یان ناونانی شتە بنچینەییەکان. بۆیە ئێمە لە دۆخی ڕێکخستنی شاردنەوە و بە نهێنیکردنی مەتریاڵەکانین. ئەم زانیارییەش بۆ کیشوەرەکەی ئێمە بەتایبەتی لەم ساڵانەی دووایی، ئەو سەردەمەی کە دەستم بە نووسین کرد دوای دەیەی بیستەکان کە خوێندکارێکی زانکۆ و شاعیرێکی لاو بووم، خۆی نواند و هاتە بەرباس. بێ هاوتاترین کلتووری سەرنجڕاکێش کلتووری ئەوروپی، بەتایبەتی کلتووری فەرەنسیی بوو. وە هەرچەندە ئێمە نووسەرمان هەن، نووسەرگەلێکی بەهرەدار کە تەنها بە زمانی فەرەنسی نووسیویانە. نووسەرە ئیکوادۆرییەکان ، ئەوانەی بەچاوێکی سووکەوە لە کیشوەرەکەی خۆیان دەڕوانی، نەیان دەزانی کە تەنها ئاراستەی خۆیان ناگۆڕن، بەڵکو زمانیشیان دەگۆڕن. جا وەک دژەکردارێکیش بۆ ئەم هەڵوێستە جوانیناسییە کە هەڵوێستێکی چینایەتیش بوو، ئۆلیگاریشە گەورەکانی ئەمریکای لاتین وا خۆیان دەنواند کە نوێنەری کلتوورێکی بەرزن و دەیانویست بە کۆمەڵگەی پێشکەوتووی ئەوروپی و خەڵکەکەیەوە پەیوەست بن. لەو سەردەمەدا جۆرێکی تایبەتی هونەر لە پێناو هونەر لە ئەمریکای لاتین برەوی هەبووە(باڵا دەست بووە). ئەمە نە داهێنانی منە و نە هی ئەوانەشە کە لەو سەردەمەدا دەستیان بە نووسین کردووە، کە پاڵنەری بایەخی ئێمە بۆ وڵاتەکانمان و خەڵکەکانمان بن. ئێمە ئەم بیردۆزەیەمان دانەهێناوە. ئەم بیردۆزەیە هەر لە سەرەتاوە هەبووە و هەر لەگەڵ یەکەم شاعیرەوە هەبووە کە لە داگیرکەران یان گەڕیدەکان هاتۆتە دەرێ. ئێمە نموونەی ئەرسیلای (٢)شاعیرمان هەیە. بناغەدانەری شیعر لە وڵاتەکەم کە ئیسپانییە. نوێنەری چارڵسی پێنجەم،(٣) کە لەگەڵ یەکەم شەپۆڵی داگیرکەران هات و دراماترین و سەرنجڕاکێشترین شتی لەسەر شیللی و هیندییە سوورەکان نووسیوە کە بۆ ماوەی ٣٠٠ ساڵ بەرگرییان لە ئازادی خۆیان کردووە. ئەوە ئەرسیلا بوو کە لەراستیدا هەڵگری ڤایرۆسی جەغدبوونی ئێمە بوو. بەڵام لە سەدەی نۆزدە ئۆلیگاریشی دەوڵەمەندمان هەبوون کە کیشوەرەکەمانیان لەلایەن سەرمایەدارییەوە دەچەوساندەوە. ڕێی بۆ چینێکی ئەرستۆقراتی خۆشکرد کە لە چەوسانەوەی بەربڵاوی خەڵک بێتە دەرێ ئەمەش بووە هۆی جێکەوتەبوونی شێوازی ژیانێکی ئەوروپی. جا بەهۆی ملکەچبوونی ئەم کاریگەرییە و سەرسەختییەکەی کە تا ئەمڕۆش هۆشیاریانە یان ناهۆشیارانە گەلێ لە شاعیرەکان ویستویانە ببن بە ناوداری جیهانیی و لە ڕێگەی ڕۆشنبیری ئەوروپییەوە خۆیان بە ڕۆشنبیری یونیڤێرساڵی (جیهانیی) لێكهەڵپێکن. بەڵام ئێمە کەوتینە شوێن پێی هەڵگرتنی با و باپیرانمان. ئێمە دەبێ تێڕوانینمان بۆ ژیان سەبارەت بە دەستەنگی و ئازاری خەڵکەکانمان لەسەر ڕووپەڕێکی جوگرافیا و سەرزەمینێکی فراوان و ڕووداوگەلێکی مێژوویی گەورە و دیاردەگەلێکی سروشتی مەزن لە ئەمریکای لاتیندا وەلا بنێین. ئەمەش شتێکی نوێ نییە. بەڵام بەو پێیەی سەر بە نەوەیەکی نوێین و ململانێی چینایەتیش تا دێ زیاتر و زیاتر دەبیتە جێی بایەخ، ڕووبەڕووی خەباتی کەسی (شەخسی) و گۆشەگیریی کرێکاران بووینەتەوە. بەم کارەشمان ئەو پەیوەندییەمان بڕی کە ئێمەی بە ئۆلیگاریش دەبەستایەوە. بەدڵنییایشەوە لەگەڵ ئەم شێوازە ئەوروپییەی کە بە ئاشکرا نەمردووە بیپاریزین چونکە لەوانەیە مرۆڤ باش و خراپی دۆخەکە لەناو یەک سەبەتەدا دانەنێت. ئەمەش بەو مانایەیە کە ئێمە کەلەپوورێکی مەزنی ڕۆشنبیری ئەوروپیمان هەیە کە ڕێزی لی دەگرین و پێی سەرسامین کە بە بێ ئەو کەلەپوورە نە دەتوانین بژێین و نە دەشتوانین وەکو نووسەر و بیرمەند بەرەوپێش بچین. ئێمە زۆر قەرزاری ڕۆشنبیری ئەوروپین. ئەرکی سەرشانمانە ڕۆشنبیری تایبەت بە خۆشمان دروست بکەین(دابهێنین). ئەمەش مانای ئەوەیە کە بایەخ بە کیشوەرەکەمان بدەین و خۆمان بین و ئەمەش ڕێگەیەکی سەختە. ڕێگەیەکی زۆر ڕەسەنیشە، ڕێگەیەک کە هەندێکجار بەرەو بێتامیمان دەمانبات. باشە ئێمە نە لە بێتامی دەترسین و نە لە واقیع،کەچی لەگەڵ ئەوەشدا پەیوەندییە ڕۆشنبیرییەکانمان لەگەڵ وڵاتانی جیهان سروشتییانە قەبووڵە کاتێک دان بە پێویست بوونی شتێک لە ڕۆشنبیری ئەوروپیدا دادەنێین.\nئێریک بۆکستڵ : ئەی ئەوە ئامانجی کتێبی کانتۆ جەنەڕاڵ(٤) نەبوو؟\nپابلۆ نیرۆدا : کتێبی کانتۆ جەنەڕاڵ هیچ تیئۆرییەکی نەبووە. لەو ساتەوەی دەستم بە کارکردن کرد کۆمەڵێ بابەتم دۆزییەوە کە لە وێدا بوون. بە گشتی من دژ بە تیئۆرم. کتێبی کانتۆ جەنەڕاڵ کە ئیشێکی ئۆرگانیکییە و شێوازێکی تایبەت بەخۆی وەرگرت و نامەوێت لە ڕیزبەندی (دۆخی)شیعری کلاسیکی دایبنێم. بەڵام لە کۆتاییدا شێوازێکی هاوشێوە(چوونیەک) هەیە سەرباری گشتی بوونەکەی تەنها مەسەلەی مەعریفەی(هەست پێکردنی) لەناکاو نییە بەڵکو ژیانی ئۆرگانیکی هەموو ڕۆژەی ژیانمە. بۆیە لە فراوانترکردنەوەی ئەم مەعریفەیەوە توانیم ئەم کتێبە بەهەمان دڵسۆزی و هەمان خۆشەویستی بۆ هەموو ناوچە و وڵاتانی کیشوەری ئەمریکا بنووسم. من تێبینی دەکەم کە بەرهەمی تاقیکردنەوەی لێکدانەوە جیاوازەکان لە توانایدایە ببێتە هۆی هێنانە دەرەوەی کارێک. باشتر بڵێـم کتێبەکە لەگەڵ لەدایکبوونم یان لەگەڵ هەستپێکردنێکی لەناکاوی خۆم بە خۆم وەک نووسەرێک، دەستی پێکردووە. کانتۆ جەنەڕاڵ لە واقیعدا تەماحی ئەوەی هەبوو لەهەموو شتێکدا خۆی فراوان بکاتەوە و لە هەموو دیاردەکانی کیشوەری ئەمریکا ورد بێتەوە. تەنانەت لە هەندێ بەشی وڵاتە یەکگرتووەکانی ئەمریکاش لە باکووری ئەمریکا. بەڵام بە شێوەیەکی گشتی ئەوە گەشەی کەسێتی و شاعیری ئەمریکای لاتینە کە کیشوەرەکەی خۆی دەناسێ و دەیەوێت بچێتە نێو ئەو شوێنانەی کە هێشتا پێی ئاشنا نییە. ئەوە ئەو شیعرەیە کە کۆتایی نەهاتووە و دەکرێ لەلایەن سەرجەم شاعیرانی ترەوە درێژەی پێ بدرێ. ئەمەش کارێکی داخراو نییە ، بەڵکو کارێکێ کراوەیە بە جۆرێک کە هەموو ڕەوت و داهێنانە تازەکان و هەموو کێشە نوێیەکانی ئەم کیشوەرە تازەیەی تیا ڕەنگ دەداتەوە.\nئێریک بۆکستڵ : تۆ ئەم بەرەو مەعریفەی کیشوەرییە چۆن لێک دەدەیتەوە؟\nپابلۆ نیرۆدا : لەڕووی مێژووییەوە ئەم بەرەو مەعریفە کیشوەرییە لەگەڵ بایەخی گەشەی ئۆلیگاریشەکان و چینەکان بۆ بۆرژوازی گەورە لە ئەمریکای لاتین لە سەردەمی ڕۆبن داریۆ (٥)ڕێک دێتەوە. ئەوکات هەستێک هەبوو بەوەی مرۆڤ دەتوانێت ناوی شۆڕشی پێچەوانە لەو گۆمەڵگەیانە بنێت. گەر بمانەوێت وشەیەکی تر بەکار بێنین، ئەو وشەیەش (ئەنتی بۆلیڤیاری)یە. بۆلیڤار(٦) لەڕوانگەی سەرتاپای کیشوەرەوە بیری دەکردەوە. ئازادیخوازانی وەک سان مارتن(٧) و سوکری (٨)و ئۆهیگینز (٩) هەمیشە بیریان لە ئەمەریکای لاتین دەکردەوە وەک تاکە کیشوەرێکی مەزن، تەقریبەن وەک یەک وڵات چاویان لێدەکرد. بۆیە بزووتنەوە سەربەخۆخوازەکان تێکەڵی یەکتر دەبوون. بۆیە بۆلیڤار لە ڤەنزوێلا لە دایک دەبوو کەچی خۆی لە پیرۆ دەبینییەوە. سان مارتن ئەرجەنتینی بوو تا ئەوسەری ئیکوادۆر نەوەستا. ئۆهینگز کە خەڵکی شیلی بوو ماشێنی ڕزگاریخوازی پیرۆی شکل و شێوە پێدا. لەهەمان کاتیشدا هەستی ناسیونالیستیش زۆر بەهێز بوو بەڵام ئەو هەستانە قەڵبەزەیان دەکردە نێو نێشتمانپەروەرییەوە. بەڵام بۆرژوازی، بۆرژوازی گەورەی دروستبووی دوای سەربەخۆیی کیشوەری ئەمریکای لاتین، بە چالاکی دیاریکراوی خۆی، ڕۆڵی بەرچاوی خۆی بینی لە گۆشەگیر کردنی وڵاتانی ئەمریکای لاتین. ئەمەش پرۆسەیەکی زۆر درێژە کە بەشێوەیەکی ڕوون بەستراوەتەوە بە دەرەبەگایەتی و لەوێشەوە دووبارە بەستراوەتەوە بە ئیمپریالیزم. ئینجا ئەمریکای لاتین بوو بە چەند سندوقێکی بەسەریەک داخراودا. ئەمەش یانی سیاسەتی ملکەچکردنی ناوخۆیی کە ئیمپریالیزمی بەریتانیا و ئەڵمانیا و دواتریش وڵاتە یەکگرتووەکان کاریگەری گەورەیان لەسەر ئەم گۆشەگیرییەدا هەبووە. بەمەش ئاستەنگی پەیوەستبوونی عەمەلییان لەنێوان ئەو وڵاتانە پێکهێنا کە بە هەمان زمان قسە دەکەن و سەربە هەمان ڕەچەڵەکن.\nئەم گۆشەگیرییە تا ئەمڕۆش بەردەوامە. لەنێوان وڵاتانی خۆمان ئێستا تەنها زەمینلەرزەکان یان بزووتنەوە شۆڕشگێڕەکان یان بزووتنەوە تیرۆریستییەکانمان هەن. بەڵام سەبارەت بە ئەمریکای باکوور هەموو شتێک دەزانین. خوێنەری سەرەتایی و خوێنەری هاوچەرخ هەموو شتێک دەربارەی جیابوونەوەی خانمە ئەکتەرەکانی هۆلیود تەبیعیش گشت شتێک دەربارەی شازادە مۆناکۆش دەزانن. کەچی خەباتی کرێکاران و گەشەی کۆمەڵایەتی و ئەندامگیریی سەندیکا کرێکارییەکان و کارە زانکۆییەکان و تەنانەت ئەو کتێبانەش کە نووسەرە گران و ئاڵۆزخوازەکان دەینووسن بە زەحمەت لە سنوورەکانەوە دەپەڕنەوە. بەڵام بەهەرحاڵ بەپێی ماریارتیگی،(١٠)نووسەر و فەیلەسوفی ماتریاڵیستی پیرۆ، بزووتنەوەکەمان و ئەم نەوەیەی ئێستا جارێکی تر بە بیروباوەڕی بۆلیڤارییەوە بیریان کردۆتەوە بەوەی کە کێشەی خەڵکی ئەمریکای لاتین یەک کێشەیە. ئینجا چەندین کارمان بەرهەمهێناوە کە شوێن پێی ئەم نموونەیە هەڵدەگرن و ئەمەش دۆزینەوەیەکی تازەیە.کتێبی کانتۆ جەنەڕاڵ یەکێکە لەو کارانە. بەڵام پێموایە کە بیرۆکە سیاسییەکە کیشوەرانەیە، وە هەست و سۆزی نووسەرانی نەوەی نوێمان دوای نزیک بە سی ساڵ بەزۆری لەیەک ئەچن ئەمەش دەبێتە هۆی هاتنە دەرەوەی یەک شێوە لە بیرکردنەوە – بەتەبیعەتی حاڵ لەگەڵ جیاوازگەلێکی زۆر گەورە – وەک یەک کیشوەر کە هەمان گرفت و کێشەی نەخوێندەواری و نەزانی و دواکەوتوویی هەیە.\nئێریک بۆکستڵ : جەنگی ئەهلی ئیسپانیا پێدەچێت پێکدادانێکی هاوشێوەی لەمجۆرە بێت.\nپابلۆ نیرۆدا :لەڕاستیدا جەنگی ئەهلی ئیسپانیا تێڕوانینێکی تازەی بەخشی بە ئەدەب و بەشێوەیەکی بەربڵاویش لە بەرهەمەکانی نووسەرانی ئەمریکای لاتین ڕەنگی دایەوە. ئەوە زۆر ڕوونە کە هیج دیاردەیەک وەک جەنگی ئەهلی ئیسپانیا بۆ نووسەران و خەڵکی ئەمریکای لاتین لەمێژووی هاوچەرخدا پڕ بایە نەبووە. ئەو جەنگی ئەهلییەش تێگەیشتنێکی فرەلایەن و فرە دەستەجەمعی فێرکردین سەبارەت بە کێشەکانمان و بۆچوونەکانمان.ئەمەش ساتی لێک نزیکبوونەوەی نووسەرانی ئەمریکای لاتینی بار هێنا. ئەوە ڕاستە کە ئێمە لەوێ بووین. ڤالیجۆ (١١)و پاز (١٢)و من، کە ئەمەش ڕێگری لە جیاوازی بیروبۆچوونمان و بەرهەمی هەر یەکەمان نەدەکرد.بەهەرحاڵ پێموایە تۆ مافی خۆتە ئاماژەی پێبدەی و چونکە کاتێ ئەڵێم جەنگی ئەهلی لە ئیسپانیا بۆ یەکەمجار یەکدەستی نووسەرانی ئەمریکای لاتینی ڕوو بە دیاردەیەکی مێژوویی نواند، بەو مانایەیە کە کاریگەرییەکەی بە شێوەیەکی سروشتی لە گەشە و بەرەوپێشچوون لە کیشوەری ئەمریکای لاتین بەردەوام دەبێت.\nئێریک بۆکستڵ : کەسانێک هەن دەربارەی ئەو جۆرە شیعرە دەدوێن و هاوتای دەکەن بە ماتریاڵیست و تەنانەت بە ماتریاڵیزمی مێژووییش.\nپابلۆ نیرۆدا :پێموانییە شیعر لە ماتریاڵیزمی مێژووییەوە بهێنرێتە کایەوە. ئەمە بەو مانایەیە کە ماتریاڵیزمی مێژوویی توانایەکی زانسیی و فەلسەفییە کە سەرجەم دیاردەکان دەگرێتەوە. ئەگەر کەسێک ماتریاڵیزمی مێژوویی لە شیعرەکانمدا بدۆزێتەوە ئەوا ئەمە شتێکە لەدەرەوەی خۆم. من لە کارەکانی خۆمدا نە بەشوێن ماتریالیزم و نە مادیی بوونم و نە بەدوای ڕوحانییەتی مێژووییەوەم. من تەنها ئەنووسم و بەس. تەنها شتێک کە پێویستیم بە نووسینیەتی ئیرادەی نووسین و کاغەز و قەڵەمی ڕەساسە. هەموو ئەو تێڕوانینانەی خەڵک دەربارەی شیعری من هەیانە، بۆ من شتگەلی دەرەکین. ئەگەر کەسێک پەیوەندییەکی فەلسەفی بدۆزێتەوە ئەوە بەرپرسیارێتی (کێشەی)من نییە. من دەرگا بەکراوەیی بەڕووی هەموو ئەمانە دەکەمەوە. بەڵام بە شێوەیەکی گشتی ئەتوانم بڵێم من کەسێکی ماتریالیستیم لەناو مانای شیعریدا. ئەمەش مانای وایە من ناتوانم قسە بکەم یان گۆرانی بڵێم یان بنوسم تەنها لەسەر شتە هەستپێکرا و بینراوەکان نەبێ. ئەگەر خەڵک ئەمە بە ماتریاڵیزم دەزانن، ئەوا من ماتریالیستم.\nئێریک بۆکستڵ : من لێرەدا وای بۆ دەچم تۆ بیر لەو گفتوگۆیانەی کە دەربارەی مرۆڤایەتین، دەکەیتەوە، لەبری هەڵاتن لە سادەگەریی لە ڕووی ژیانی ڕاستەقینەدا.\nپابلۆ نیرۆدا :من هیچ تیئۆرییەکم سەبارەت بە مرۆڤ نییە. من تیئۆرم سەبارەت بەو پێڵاوە هەیە کە نیازم وایە بیکڕم کاتێ پێلاوەکانم دەدڕێن یان کاتێ جلەکانم کۆن و پەرپووت دەبن. بەڵام نازانم مرۆڤ چییە. من خۆم مرۆڤێکی زیندووم و ژیانیش بیرکردنەوە نییە لەوەی کە بەهێزی (مرۆڤ) بە چ مانایەک دێت؟ڕەنگە ئەو شتە بێ کە من بایەخی کەمتر پێ دەدەم لە وەستایەکی فیتەر یان زانایەکی زەمینناسی بە ئەزموون کە مرۆڤیان زۆر بەلاوە گرنگە. بەڵام ئەم موناقەشە بێکۆتاییەی مرۆڤ چییە زۆر هەڵدەگری تا ئەو ئاستەی کە بەلامەوە گرنگ نییە. ئێمە دەزانین لە دایک بووینە و دەشمرین و تاد، بەڵام لەنێو هەموو ئەمانەدا زۆر زەحمەتە یان زۆر ئاسانە شت بڵێین. من هیچ پەیوەندییەکم بەمەوە نییە و ناشزانم چی لە دەوروبەری دەگوزەرێ. ڕەنگە ئیدراکێک زۆر جیاواز بێت لە ئایدیالیزمی فەلسەفی وەک موناقەشەی شتە ئەبەدییەکان کە هیچ چارەسەرێکی نییە. بەشێوەیەکی گشتی من شاعیرێکی عەمەلیم. شیعریش پڕ بە مانای عەمەلیبوون ، عەمەلییە. بۆ نا؟ بۆچی شیعری عەمەلی وەک شیعری بێکەڵک چاولێدەکرێ.ئەمە بۆچی گرنگ نییە؟ ئەمە بۆچی خەون نییە؟ بەڵام هەوڵدان بۆ دۆزینەوەی دژبەیەک لەنێوان ئەم هەستە جیاوازانە، ئەو شتەیە کە من تێی ناگەم. بەڵام بە نسبەت ئەو ڕاکردنەی کە دەچێتەوە سەر سیستمێکی فەلسەفی تایبەت، یان دەچێتەوە سەر گفتوگۆیە بێکۆتاییەکان و زیادکردنی تابعێکی ئیستاتیکی بۆ بیانووەکان، کە لەوانەیە ئەمە پێویست بێت وەک ئایین، لەوانەیە کێشکردنی لوغز ئەو کێشکردنە بێ بەرەو دۆزەخ. بەڵام لەم جیهانەدا بێئەندازە سەرقاڵین تا ئەو ئاستەی ئەگەر نیشانی بدەین کە لێکۆڵینەوە بەدرێژایی چەندین سەدە بێکەڵک بووە، ئەی باشە بۆچی بەشێوەی ئەشکەنجەی ئەوانی تر بەردەوامی هەیە؟ من فەیلەسوفەکان جێدێڵـم تا بە ئازادی بەردەوام بن بۆ ئەوەی لە خۆیان بپرسن ئەو مرۆڤە کێیە و چییە؟ بەڵام لە من مەپرسە چونکە من بە تەواوی هیچ شتێک دەربارەی ئەو پرسیارە نازانم.\nئێریک بۆکستڵ : حەز دەکەم بگەڕێینە دواوە بۆ ئەو جێیەی کە دەربارەی ناتەبایی زمانی شیعریی، لە نێوان کردەیی و نا کردەیی شیعریدا دەدوای.\nپابلۆ نیرۆدا :سەرەتا پێویستە بیربکەینەوە لەوەی کە جێیەک هەیە بۆ شیعری سادە و ڕاستەوخۆ، وە جێش هەیە بۆ ئەزموون و شیعری ئەزموونگەری و گۆڕانی زمان و هەورەها ئەو شاعیر و نووسەرانەش کە بەشێوەیەکی گشتی هەست بەوە دەکەن کە پێوانەکانی زمان و گوزارشت لە ساتەوەختێکی تایبەت لە بیروباوەڕ و سنوورەکانی بیرەباوەڕیان بەس نییە. لەمەشەوە گۆرانی بەردەوام و قوتابخانەی بەردەوام و بزووتنەوە ئەدەبییەکان لەدایک دەبن. کەس ناتوانێ سیستەمی ئیستاتیکا و هونەر و گۆڕانی جلوبەرگ ڕەت بکاتەوە، بەڵام ئینجا لە وەڵامی قوتابییەکدا ئەمەوێ بڵێم تەنانەت هەتا تۆزێک لە دژەکردار، تۆزێک لە دژە کاری نهیلیستی و وێرانکەریش بێت هەندێ روحی دیاریکراو هەن کە تەنها بە شیعرەوە قەتیس نامێنن، بەڵکو پەل دەهاون بۆ سەرجەم هونەرەکان بەتایبەتی هونەری وێنەکێشان.\nسەرپاکی ئەم دیاردە ئابوورییە ڕەنگدانەوەی خۆی هەبوو. چۆن لەڕێگەی گۆڕینی مێژووی ئابووری و پەیوەندییە چینایەتییەکان خۆمان ڕابەرایەتی بکەین تا خۆمان بگەڕێنینەوە بۆ ئەو دۆخە تازەیەی شتەکان؟چۆن بەسوودوەرگرتن لە هەموو میتۆدەکانی پرۆپاگەندە وەک شێوەکانی تەجریدی، خۆمان بگەڕێنینەوە سەر ئەو ڕێگەیەی کە دوور کەوتۆتەوە لێمان و تاد. لەو رێگەیەی کە گەلێ کاری مەزنی هێنایە بەرهەم، کارگەلێک کە زۆر دوور بوون لە هەستی خەڵکی. ئەی کێ ڕاستە خەڵک یان شێوەکارە ئەبستراکتەکان، یان زۆربەی شاعیرە سەرڕاستەکان راستن؟\nمن خۆم لەم کێشەیە بێبەری ناکەم.چونکە شیعرەکانم بۆ تێگەیشتن زۆر قورس بوون. بەڵام ئەتوانم شتێک بڵێم : شیعرەکانم گوزارشتن لە دڵسۆزییەکی ڕەها. ڕەنگە ئەمە حاڵی شاعیرانی تریش بێت. بەڵام وەک قوتابخانەی شێوەکاری، یان شانۆیی، یان فیلمسازی، یان شیعر، یان پەخشان، یان مۆسیقا خۆی بەتەواوەتی لە خەڵک جیا دەکاتەوە. ئەبینیم ئەمەش لەسەر ڕێیەکی هەڵەیە، ئەبینم لە کوێرە کۆڵانێکە کە زۆر بڕ ناکات. بەڵام لەلایەکی ترەوە من نە خۆم ڕەت دەکەمەوە – دیارە تەواو بێهوودەیە خود ڕەت بکرێتەوە – نە لێکۆڵینەوەی بەردەوام و نە فراوانترکردنەوەی تواناییەکانی گوزارشتکردنیش. بۆیە ئەمانە ئەو کێشانەن کە نە بە ڕەخنە و نە تەنانەت بە چاودێرییەکانمان(تێبینییەکانمان) و نە بە بەرهەمەکانمان نایگەینێ. بەڵکو لە خیلالی پەیوەندی هێزە کۆمەڵایەتییەکان دەیگەینێ. کاتێ چین خەبات دەکات، کاتێ هەلومەرجی ئینسان گەردوونیانە هەستێکی نوێ وەردەگرێ نەک تەنها لە هەندێ وڵاتی تایبەت.- با روونتر بڵێین کاتێ ڕۆژئاوا دەبێتە سۆشیالیست – پاشان لەوانەیە فۆرمۆڵبەندییەکی جیاواز ببینین یان ڕێرەوی ڕۆژهەڵاتناسی کە ئەدەبی خەڵکیی بتوانێ بێتە مەیدان بێ ئەوەی ئەدەبێکی پۆپۆلیستی یان لێکۆڵینەوەیەکی هونەریی یان ئەزموونگەرایی بەبێ خودگەرایی و ئیندیڤیجواڵییەتی توندڕەوانە بێت، کە لە توانایدا بێت بەشدارییەکی بنچینەیی هونەر و هونەر هاوچەرخ و هونەری داهاتووگەرایی، پێشکەش بە کۆمەڵگەی مرۆڤایەتی بکات.\nپەراوێز و ژێدەرەکان عەبدوڵا سڵێمان(مەشخەڵ) ئامادەی کردوون.\n(١)هێرناندۆ کۆرتێز : ساڵی ١٤٨٥ لە ئیسپانیا لەدایکبووە. زانکۆی ساڵەمەنکا تەواو دەکات و بایەخ بە کاروباری سەربازی دەدات. پاشان دەبێت بە گەڕیدە و خولیای گەشتی دەبێ . ساڵی ١٥١١ دەچێتە کوبا و ١٥١٨ دەچێتە مەکسیکۆ وەک فەرمەندەی سەربازی خزمەت دەکات.ساڵی ١٥٤٧ لە ئیسپانیا بۆ هەمیشە چاو لێک دەنێ.\n(٢)ئەرسیلا : شاعیر و سەربازی ئیسپانی لە ساڵی ١٥٣٣ لە ئیسپانیان لە دایکبووە و ساڵی ١٥٩٤ کۆچی دوایی کردووە. بە داستانە شیعری لا ئەروکانا ناوبانگی پەیدا کردووە.\n(٣)چارڵسی پێنجەم : (١٥٠٠-١٥٥٨) ئیمپڕاتۆری ڕۆمان و پاشای ئیسپانیا بووە.\n(٤)کانتۆ جەنەڕاڵ : دەیەمین کتێبی شیعری پابلۆ نیرۆدایە. یەکەمجار لە وڵاتی مەکسیک ساڵی ١٩٥٠ چاپ و بڵاو کرایەوە. ئەم کۆشیعرە لە پانزە بەش پێکهاتووە و ٢٣١ شیعر لە خۆ دەگرێت.\n(٥)ڕۆبن داریۆ : شاعیری نیکاراگوا ساڵی ١٨٦٧ لەدایکبووە و لە ساڵی ١٩١٦ مردووە. نوێنەری ڕەوتی ئەدەبی نوێیە لە زمانی ئیسپانیدا.نازناوی شازادی شیعری ئیسپانی و بە باوکی ڕۆحی شیعری ئیسپانی نوێ دادەنرێت.\n(٦)بۆلیڤاری : ڕابەری سیاسی و سەربازی ڤەنزوێلا لە ساڵی ١٧٨٣ لە دایکبووە و لە ساڵی ١٨٣٠ مردووە.\n(٧)سان مارتن : ژەنەڕاڵی ئەرجەنتینی و ڕزگاریخوازی ئەمریکای باشوور لە ساڵی ١٧٧٨ لە دایکبووە و لە ١٨٥٠ مردووە. یەکێک بووە لە سیاسییە راستگۆکانی نێو مێژووی ئەمریکای باشوور.\n(٨)سوکری :ئەنتۆنیۆ خۆسە سوکری ڕابەری سەربەخۆخوازی ڤەنزوێلا لە ساڵی ١٧٩٥ لە دایکبووە و لە ساڵی ١٨٣٠ مردووە.\n(٩)ئۆهینگز :بەرناردۆ ئۆهینگز ڕیکیلمی لە ساڵی ١٧٧٨ لە دایک بووە و لە ساڵی ١٨٤٢ مردووە. یەکێک بووە لە ڕابەرە بەناوبانگەکانی خەباتی وڵاتی شیللی بۆ سەربەخۆیی.\n(١٠)ماریاتیگی :خوسە کارلۆس ماریاتیگی ڕۆشنبیر و ڕۆژنامەنووس و فەیلەسوفی سیاسی و کۆمۆنیست پیرۆ ساڵی ١٨٩٤ لەدایکبووە و لە ١٩٣٠ مردووە.\n(١١)ڤالیجۆ :سیزەر ئەبراهام ڤالیجۆ شاعیر و نووسەر و شانۆنامەنووس و ڕۆژنامەنووسی پیرۆیە و لەساڵی ١٨٩٢ لەدایکبووە و لەساڵی ١٩٣٨ مردووە. تا لە ژیاندا بوو تەنها سێ کتێبی شیعریی بڵاو کردەوە.\n(١٢)پاز : ئۆکتاڤیۆ پاز شاعیری مەکسیکی و براوەی خەڵاتی نۆبڵ لە ساڵی ١٩١٤ لەدایکبووە و لە ساڵی ١٩٩٨ مردووە.\n(١٣)گۆتە :جۆهان گۆتە شاعیر ونووسەری گەورەی ئەڵمانیا لە ساڵی ١٧٤٩ لە داکبووە و لە ساڵی ١٨٣٢ مردووە.\n(١٤)شیللەر :جۆهان کریستۆف فریدرک شیللەر شاعیر و فەیلەسوف و پزیشک و شانۆنامەنووس و مێژوونووسی ئەڵمانیا لە ساڵی ١٧٥٩ لە دایکبووە و لە ساڵی ١٨٠٥ کۆچی دوایی کردووە.\n(١٥)کیتس :جۆن کیتسی شاعیری ڕۆمانتیکی ئینگلیزی لە ساڵی ١٧٩٥ لەدایکبووە و لە ساڵی ١٨٢١ کۆچی دوایی کردووە.\n(١٦)جۆرج گۆردن بایرۆن شاعیر و سیاسەتمەداری بەریتانیا لە ساڵی ١٧٨٨ لە دایکبووە و لە ساڵی ١٨٢٤ کۆچی دوایی کردووە.\n(١٧)ڤیکتۆر هیگۆ :شاعیر و ڕۆماننووس و یەکێک لە بەناوبانگترین نووسەری فەرەنسی ساڵی ١٨٠٢ لەدایکبووە و لە ساڵی ١٨٨٥ کۆچی دوایی کردووە.\nجەنگی ئەهلی ئیسپانیا : جەنگی ئەهلی ئیسپانیا لە ساڵی ١٩٣٩ تا ساڵی ١٩٣٩ درێژەی کێشا کە جەنگی نێوان کۆمارییەکان و ئەناکیستەکان و کۆمۆنیستەکان بوو دژ بە ناسیونالیستەکان. لەئەنجامدا ناسیونالیستەکان لە سەرەتای ساڵی ١٩٣٩ سەرکەوتن و تا ساڵی ١٩٧٥ دەسەڵاتی ئیسپانیایان بەدەستەوە بوو. جەنگەکە دوو ساڵ و هەشت مانگ و دوو هەفتە و یەک رۆژ بەردەوام بوو. زیاتر لە یەک ملیۆن کەس بوون بە قوربانی ئەم جەنگە.\nشازادە مۆناکۆ : بنەماڵەی دەسەڵاتی وڵاتی مۆناکۆیە کە وڵاتێکی بچووکە لە کیشوەری ئەوروپا و سێ لای فەرەنسایە و چوارەم لای دەریای سپی ناوەڕاستە.سیستەمی حکومڕانی پاشایەتییە.\nتێبینی : ئەم دیدارە لە گۆڤاری نما ژمارە ٥١ ی ساڵی ٢٠٢١ بڵاوبۆتەوە.\nPrevious دوو کتێبی نوێی نووسەر سمکۆ محەمەد لە چاپخانە هاتنە دەر\nNext نامەیەکم بۆ شوان سەعیدی شاعیر کە کەس نازانێ لە کوێیە.. نەوزاد بەندی


دەوڵەتی ئێران نەیتوانی شیرین و ئایندە و ئازادیی لەسێدارە بدات | ROJnews\nدەوڵەتی ئێران نەیتوانی شیرین و ئایندە و ئازادیی لەسێدارە بدات\nپێنجشەممە, 9 ماي 2019 - 09:05\nلەپێناو بنیادنانی کۆمەڵگایەکی ئازاد و دیموکرات، زۆر کەسی شۆڕشگێڕ گیانی خۆیان بەخت کرد و لە سێدارە دران، یەکێک لەو کەسانە شیرین عەلەم هولی-یە کە نۆ ساڵ بەر لە ئێستا لەلایەن دەوڵەتی ئێرانەوە لەسێدارە درا، بەڵام لەسێدارەدان تەنیا بۆ جەستەی عەلەمهولیی بوو، ئێران نەیتوانی ئامانج و تێکۆشانی شیرین و ئایندە و ئازادیی لەسێدارە بدات.\nشیرین عەلەمهولی و چوار لە هاوڕێکانی، لە لایەن ڕژێمی کۆماری ئیسلامی ئێرانەوە لە بەرەبەیانی ٩/٥/ ٢٠١٠ لە سێدارە دران، ئەو شەهیدانە بە شەهیدانی ٩ی گوڵان ناسراون.\nشیرین عەلەمهولی، لە عەشیرەتی جەلالی-یە، دووەم منداڵی خێزانەکەیەتی، لە ساڵی ١٩٨١ لە گوندی دیم قشڵاخ-ی سەر بە شاری ماکۆ لە دایکبووە، ٧ برا و دوو خوشکی هەبوو.\nشیرین هیچ خوێندەواریی نەبوو و لە ڕێگای کتێبەکانی براوخوشکە بچووکەکانیەوە پیتەکانی ناسیبوو، بەڵام لەوکاتەی کە چاوی لە ئاستی نادادپەروەرییەکانی کۆمەڵگا و دونیا کرایەوە، هیچ ناحەقییەکی بۆ خۆی و بۆ ژنانی دەوروبەری پەسەند نەکرد.\nکاتێک کە لە ساڵی ٢٠٠٦ گەلی کورد لە ڕۆژهەڵاتی کوردستان دژی هەڵسوکەوتی نامرۆڤانەی دەوڵەتی تورک لەبەرامبەر عەبدوڵا ئۆجالان ڕێبەری پارتی کرێکارانی کوردستان- پەکەکە، سەریانهەڵدا و ناڕەزایەتییان دەربڕی، بەشێکی زۆر لە گەنجان دەستگیر کران و دوو گەنجی دیکە شەهید بوون، بە هۆی ئەو جیاوازییە ڕەگەزییەی هەبوو کە ژنان نەیاندەتوانی بەشداری ناڕەزایەتییەکان بن، بۆیە شیرین ڕێگای ژیانی خۆی بە تێکۆشانی خۆی گۆڕی.\nشیرین عەلەمهولی، لە شەوی دەزگیراندارییدا ڕێگای سەفەر و تێکۆشان دەگرێتە بەر و هەر ئەو شەوە لەگەڵ دوو هاوڕێی بە ناوی ڕووناهی دێنیز و چالاک جوانڕۆ خۆی دەگەیەنێتە ناو ڕیزەکانی گەریلا، شیرین بە موڵک بوونی پیاوی بۆ هەمیشە ڕەتکردەوە و بەهۆی خۆشەویستی بۆ هەردوو هاوڕێکەی کە بەشدارییان کردبوو ناوی خۆی نا 'ڕووناهی چالاک' و بۆ هەمیشە بوو بە ڕووناهییەک، هەر لە چوارچێوەی گەیشتن بە ئاوات و خولیاکانی توانی لە ماوەیەکی کەمدا خۆی پێبگەیەنێت و ئەو بەڵێنەی کە بە کورد و ژنانی دابوو، بە جێی بهێنێت.\nشیرین بۆ ماوەی ساڵێک لە چیای قەندیل دەمێنێتەوە و هەر لەوێدا فێری خوێندن و نووسین دەبێت و لە ئاستی فکری-دا خۆی پێش دەخات.\nهەر لە ساڵی ٢٠٠٨-دا کاتێک کە دەوڵەتی تورک بە هاوپەیمانیی ئێران، هێرشیان کردە قەندیل، شەش ئەندامی ڕاگەیاندنی پژاک شەهید بوون، دواتر لە پایزی ئەو ساڵەدا حەسەن حیکمەت دەمیر لەلایەن ڕژێمی ئێرانەوە لە سێدارە درا و دواتر ڕوناوهی دێنیز چالاکیی فیدایی کرد و پاشان چالاک جوانڕۆ لە چالاکییەکدا شەهید بوو.\nشیرین پەیمانیدا، کە لەبەرامبەر هەموو ئەو زوڵمانەی ڕژێمی ئێران بێتە دەنگ و تۆڵەی هەموو هاوڕێیان و گەلەکەی بکاتەوە، بۆیە بڕیاری ئەنجامدانی چالاکیی فیدایی دا لەناو فڕۆکەخانەی تارانی پایتەختی ئێران، لەکاتێکدا لە ١٠٠ مەتر نزیک لە فڕۆکەخانەکە دەوەستێت، لەلایەن کەسانی دیکەوە ئاشکرا دەکرێت و دواتر دەستگیر دەکرێت.\nشیرین لەدوای دەستگیرکردنی بۆ ماوەی زیاتر لە مانگێک نازانرێت کێیە و بەردەوام لەلایەن هێزەکانی ڕژێمی ئێرانەوە ڕووبەڕووی هەموو جۆرە ئەشکەنجەیەک دەبێتەوە، بەڵام لەجیاتی دانپێدانان، مانگرتن ڕادەگەیەنێت، شیریین لەبەشێک لە یادەوەرییەکانیدا نووسیبووی:"ئەو کەسانەی کە ئەشکەنجەیان دەدام پیاو بوون و منیان بە تەختێکەوە بەستبووەوە و بە داری کارەبایی و مشت و شەق ئەشکەنجەیان دەدام، بە هۆی ئەوەی کە فارسیشم باش نەدەزانی زیاتر فشاریان لە سەر دروست دەکردم".\nڕژێمی ئێران بە دەیان جار فشارییان خستبووە سەر و تەنانەت داوایان لێکردبوو کە پەشیمانی خۆی دەربڕێت و بەڤیدیۆ ڕایبگەیەنێت، بەڵام شیرین لە وەڵامدا پێی وتبوون: ئێوە دەتوانن گیانی من بستێنن، بەڵام ناتوانن شەرەفم لێبستێنن.\nشیرین دوای شەش مانگ لێدان و لێپرسینەوە گوازراوەتەوە بۆ زیندانی ئەوین، ئەشکەنجە وەها ڕووخسار و جەستەی گۆڕیبوو کە نەدەناسرایەوە، بەشێکیش لە هاوڕێکانی لەدوای لەسێدارەدانی باسیان لەو خۆڕاگرییەی شیرین کردووە لەبەرامبەر ئەشکەنجەکاندا.\nلەدوای دووساڵ مانەوە لە زیندانی ئەوین و بە بڕیاری دادوەر ئەبولقاسم سەڵەواتی بە تاوانی دەرچوونی یاسایی لە سنوور و هاوکارییکردنی پژاک، بڕیاری سێدارەی بەسەردا سپێردرا، ئەگەرچی هەوڵێکی بێ شومار بە کۆکردنەوەی واژۆ و ڕاگەیاندنی کەمپەین درا تا پێش بەو لەسێدارەدانە بگرێت، ئەوە بوو لە ٩ی گوڵان ٢٠١٠ کاتژمێر ٩:٣٠خولەکی شەو شیرین بە بیانووی هەڵە تۆمارکردنی ناوی باوکی بانگ دەکەن و بۆ بەیانی ڕۆژی دواتر کاتژمێر ٥:٣٠ خولەکی سەرلەبەیانی هاوڕێ لە گەڵ فەرزاد کەمانگەر، عەلی حەیدەرییان و فەرهاد وەکێلی و مەهدی ئیسلامییان، بە وتنەوەی سرودی ئەی ڕەقیب لە سێدارە دران.\nهەر پێنج ڕۆژ لە دوای لە سێدارەدانیان، وەک ناڕەزایەتی مانگرتنێکی سەرتاسەریی بەڕێوەچوو، کە لە مێژووی ئێراندا کەم وێنە بووە و جگە لەوەی لە کوردستان و تەواوی وڵاتانی جیهان ناڕەزایەتیی بەرفراوانی بەدوای خۆیدا هێنا.\nئەوین زیلان، هاوڕێی شیرین عەلەمهولی، لەبارەی شەهید شیرینەوە وتی: هەڤاڵ شیرین بە گیانبەخشینی خۆی ویستی ئازادیی بۆ ژنان بە دی بێنێت، پێویستە هەموو ژنان باش تێبگەن و شیرین ئاسا لەدژی نادادپەروەرییەکان ڕاپەڕن و لە ئاستی بەرخۆدانیدا ئاستی تێکۆشانی خۆمان بەرز بکەینەوە و بێ جیاوازییکورد و فارس و عەرەب تێکۆشان بکەین، چونکە کە کۆمەڵگا بە ڕێکخستن بوو ئەوا ئەو شەهیدانەش بە نەمری دەمێننەوە.\nئەگەرچی نۆ ساڵ بە سەر لە سێدارەدانی شیرین عەلەمهولی و هاوڕێکانیدا تێدەپەڕێت، بەڵام دووژمن نەیتوانیوە ساتێکیش لە تێکۆشانیان کەم بکاتەوە و تەڤگەری ئازادیخوازی ڕۆژهەڵاتی کوردستان ڕۆژ لە دوای ڕۆژ گەورەتر دەبێت و بە دەیان کەس لە دوای شەهیدبوونیان چوونەتە ناو ڕیزەکانی گەریلاوە و ناو یان پاشناوی خۆیان بە شیرین دیاریی کردووە، هەروەها، هەموو ساڵێک بە شانازییەوە یادی شەهیدانی ٩ی گوڵان دەکرتەوە.\nپەرلەمانتارێک: نابێت عێراق ڕازیبێت ڕۆژانە توركیا هاوڵاتیانی شەهید بکات\nئەندامێكی ئەنجومەنی نوێنەرانی عێراق، لەسەر بۆردوومانەکانی دەوڵەتی تورک لە سنووری هەرێمی کوردستان...


هیستروسکوپی - Best Medical Care Service, Medical Arrow - Medical Tourism Experts\n# هیستیروسكۆبی (ئامێری وردبینی هه‌ناوی ) به‌هۆكاری ئه‌م ئامێره‌یه ئه‌توانرێت پشكنینی ناو منداڵدان بكرێت ،كه ئه‌مه‌ش له‌ڕێگای بوریه‌كه‌وه كه هه‌ڵگری ئامێرێكی ڕوناكردنه‌وه‌یه به‌شێوزاێك …\n[پیتاندن له‌شوشه‌دا, ژنان و مناڵبوون .\nTreatment Code :WT-CODE 6968\n# هیستیروسكۆبی (ئامێری وردبینی هه‌ناوی ) به‌هۆكاری ئه‌م ئامێره‌یه ئه‌توانرێت پشكنینی ناو منداڵدان بكرێت ،كه ئه‌مه‌ش له‌ڕێگای بوریه‌كه‌وه كه هه‌ڵگری ئامێرێكی ڕوناكردنه‌وه‌یه به‌شێوزاێك پێوه‌یه په‌یوه‌ستكراوه كه له‌لایه‌ن پزیشكی تایبه‌تمه‌نده‌وه له‌ڕێگای ئه‌ندامی زاوزێ وه پزیشك ئه‌یباته ناو له‌شی نه‌خۆش و له‌وێ وه پشكنین بۆ منداڵدان ئه‌كات .\nپشكنین و بینی ناو منداڵدان له‌م ساتانه‌دا ئه‌نجام ئه‌درێت .\nوه‌رگرتنی نمونه‌یه‌ك یان ئه‌نجامدانی توێكاریه‌ك له‌ناو منداڵندان .\nلابردنی برین و زام كه‌له‌ناو منداڵدان دروست ئه‌بیت ئه‌مانه ئه‌و زامانه ئه‌توانرێت لاببرێت كاتێك كه پاك بێت زامی پیس نه‌بیت .\nڕێگریكردن له خوێن به‌ربوون كه ئه‌مه‌ش له‌ڕێگای سوتاندنی ئه‌وده‌ماره‌وه ئه‌كرێت كه خوێنه‌كه‌ی لێدیت یان به‌ستین یان له‌ڕێگای ده‌رمانه كیمیاویی یه‌كان .\nئه‌م خزمه‌تگوزاریه له‌ناو نۆرینگه‌كان یان له مه‌كته‌به‌كان یان له‌مه‌ڵبه‌نده ته‌ندروستی یه‌كان ئه‌نجام ئه‌درێت ،له‌ساتی ئه‌نجامدانی ئه‌م جۆره پشكنینه‌ش سڕبونی ناوچه‌یی یان ئه‌گه‌ر له‌ڕێكاری توندتۆلی بۆ بگیرێته به‌ر له ژوری نه‌شته‌رگه‌ری گه‌وره ئه‌نجام ئه‌درێت به‌مه‌ش یان سڕبونی گشتی بۆ ئه‌نجام ئه‌درێت یان سڕبونی ناوچه‌یی .\nله‌به‌ر ئه‌م هۆكارانه هه‌وڵده‌درێت ئامێری تایبه‌ت به‌بینی ناوه‌كی هه‌ناوی به‌كاربهێنرێت.\nئه‌نجامی پشكنین نائاسایی له ئه‌ندامی زاوزێدا .\nبه‌ربونی خوێنی ناسروشتی له‌منداڵداندا .\nخوێن به‌ربونی زیاتر له‌كاتی سروشتی خۆی له‌پاش واده‌ی سوڕی مانگانه .\nله‌باربردنی به‌رده‌وام یان ده‌ستنیشانكردنی حاڵه‌تی نه‌زۆكی .\nپشكنین و لابردنی گرێ له منداڵداندا ، یان گرێ و زامی پاك له‌دیواری هێلكه‌دان و منداڵداندا\nدۆزینه‌وه یاخود لابردنی ئامێری تایبه‌ت به به‌رگری كردن له دووگیانبوون\nدانانی له‌ولب یا ئامێری تایبه‌ت به به‌رگری كردن له‌دووگیانبوون ،\nلابردن وهه‌ڵگرتنی نمونه‌یه‌كی بچوك بۆ پشكنین .\nلابردنی به‌تانه منداڵدان .\nئه‌گه‌ر دووگیانبووی به‌هیچ شێوه‌یه‌ك ناتوانیت ئامێری بینینی ناوه‌كی (هه‌ناوی ) به‌كاربهێنیت ،به‌لام له‌كاتی پێوست كه‌سی تایبه‌تمه‌ند به ته‌ندروستیت ئه‌توانیت ئامۆژگاریت پێبدات له‌چۆنیه‌تی به‌كارهێنانی ئامێری وردبینی و ناوبینی .\n10th International Conference on Ageing Research and Geriatric Medicine كانونی دووه‌م 31, 2020\n11th Edition of International Conference on Food Safety, Hygiene and Regulatory Measures كانونی دووه‌م 31, 2020\n3rd Edition of European Conference on Otolaryngology and ENT كانونی دووه‌م 31, 2020


جارێک چارلی چاپلن وتی ئەوەی یەکێک پێویستیەتی تاوەکو فیلمێکی کۆمیدی پێدروست بکات "پاڕکێک، پۆلیسێک و کچێکی جوانە."\nچاپلن لەوەدا شکستیهێنا کە ناوی جلەکانی خۆی نەهێنابوو کاتێک ئەو جلانە بە هەموو جیهانی ناساند.\nلەو کتێبەدا لەو چوار ژنەی چارلی چاپلن ژیانی هاوسەری لەگەڵ پێکهێناون لەماوەی ٨٨ ساڵی تەمەنیدا،ژنێکیان دەبینیت، ئەویش پاولیت گۆداردە، لەو وێنەیەشدا مۆزێکی بەدەستەوەیە و پێدەکەنێت. نووسەرەکەی ئەم کتێبە بە شتێکی بەنرخ دادەنێت و وەک ڕێز و ستایشێک دەیبینێت بۆ ئەم دەرهێنەر و ئەکتەرە گەورەیەی جیهانی سینەمادا، چارلی چاپلن.\nئەم کتێبە لەلایەن دەزگای ئەڵمانیی "Taschen Books" بڵاوکراوەتەوە بە قەبارەی ٥٦٠ لاپەڕە و کێشی ٧ کیلۆگرام، کە شێوەی تەلەفزیۆنێکی بچووکی هەیە و زۆر بە گران دەتوانرێت لە جێگای نووستندا بخوێنرێتەوە، هەروەها بە دەگمەنیش لەسەر هەموو مێزێک جێی دەبێتەوە.\nلەو کتێبەدا تەواوی ژیان و سەرگوزشتەی چارلی چاپلنی لە خۆگرتووە بەشێوەیەک لەسەرەتای تەمەنییەوە تاوەکو مردنی. هەروەها باس لە وازهێنانی چاپلن دەکات لە شانۆدا و چوونی بۆ ویلایەتە یەکگرتووەکانی ئەمریکا و یەکەمین کارکردنی فیلمی لەگەڵ کیستۆندا.\nدونکانی نووسەری ئەم کتێبە دەڵێت، "ئەوەی من دەمویست بیکەم ئەوەبوو کە مێژوویەکی زارەکیی بگێڕمەوە. هەر لەبەرئەوەش کاتێک کتێبەکە دەخوێنیتەوە ئەوە چاپلن و هاوکارەکانیەتی کە قسە دەکەن نەک من. تۆ لەبارەی ژیانی چاپلنەوە دەخوێنیتەوە لەگەڵ ئەوەی چۆن فیلمەکانی دروستکردووە."\nدونکان دەڵێت کە چەندین کتێب دەربارەی ئەم هونەرمەندە گەورەیە هەیە، بەڵام ئەم کتێبەیان جیاوازە. "ئەو هەمیشە زۆر بە تایبەت کاریکردووە و شتەکانی بە نهێنی هێشتۆتەوە و منیش ویستوومە ئەو نهێنیانە بگێڕمەوە."\nئەوەی لەم کتێبەدا شتەکان دەگێڕێتەوە هەموو ئەوانەن کە لەگەڵ چاپلندا ژیاون، کەسێک نابینیت کە لەگەڵ چاپلندا نەبووبێت و لەم کتێبەدا لەبارەی چاپلنەوە قسەبکات.\nماڕک تاوەری سەرپەرشتیاری ئەم کتێبە دەڵێت، "من پێموانییە هەرگیز خۆری چاپلن ئاوا ببێت."


بۆ ماوەیەک رێگای سماقوڵی داده‌خرێت\nنەتەوە | 10:59:44 2018-05-16 | (1,035) جار خوێندراوەتەوە\nبەڕێوەبەری چاکكردن و پاراستنی رێگا‌وبانی كۆیە رایگەیاند، رێگای سماقوڵی بەڕووی هاتووچۆی ئۆتۆمبێلدا دادەخرێت، هۆكارەكەشی ئاشكرا ده‌كات.\nبەندی شەو محەممەد، بەڕێوەبەری چاكکردن و پاراستنی رێگا‌وبانی كۆیە رایگەیاند، لە ئەمڕۆ چوارشەممە 16/5/2018 بۆ ماوەیەكی دیاریكراو رێگای سماقوڵی بەڕووی هاتووچۆی ئۆتۆمبێلدا دادەخرێت، ئەو رێگایە بەتایبەت لە نزیك بەنداوەكە گوشارێكی زۆری لەسەرە بۆیە رێگاكە بەشێوەیەكی كاتی قیرتاو دەكەین".\nناوبراو وتیشی: قیرتاو كردنەكە یەك كیلۆمەتر دەبێت و 130ملیۆن دیناری بۆ تەرخانكراوە، هەرچەندە ئێمە بڕیارمانداوە داخستنەكە تاوەكو رۆژی 25/5/2018 بێت، بەڵام هەوڵدەدەین پێش ئەو وادەیە رێگاكە بكەینەوە، چونكە رێگاكە گوشارێكی زۆری لەسەرە.\nبەهۆی دروستكردنی بەنداوی جەلی لە رێگای سماقوڵی، كە شاری هەولێر بە شاری سلێمانی دەبەستێتەوە، ئاستەنگ بۆ رێگاکە دروستبووە، رێگاکەش ئێستا بووەتە رێگایەکی سەرەکی هەولێر- سلێمانی، بەتایبەت دوای رووداوەکانی 16ی ئۆکتۆبەر و گرتنی رێگای هەولێر-كەركووك.


ڕێبه‌رێکى ڕێنماى تایبه‌ت به‌شارى سلێمانى\nڕێنما بازرگانى شارستانى پێشه‌سازى گه‌شتیارى شارى سلێمانى بڵاوکرایه‌وه که بۆیه‌که‌مجاره له‌رێبه‌رێکى وادا ته‌واوى زانیاریه‌کان له‌سه‌ر سلێمانى بخاته‌ڕوو.\nسیروان محه‌مه‌د سه‌رۆکى ژوورى بازرگانى و پیشه‌سازى سلێمانى ڕایگه‌یاند:" ئاماده‌کردنى ڕێنما بازرگانى شارستانى پیشه‌سازى گه‌شتیارى شارى سلێمانى ئاماده‌کردنى ئه‌حمه‌د محه‌مه‌د ئابڵاخى و یوسف یاسین و به‌هاوکارى سه‌رۆکایه‌تى شاره‌وانى سلێمانى و له‌سه‌ر ئه‌رکى ژوورى بازرگانى و پیشه‌سازى سلێمانى بووه".\nڕاشیگه‌یاند: " ئه‌م ڕێبه‌ره زۆر ورده و له ٧٥٠ په‌ڕه‌پێکهاتووه که سه‌رجه‌مى باسى شارى سلێمانى ده‌کات و ورده‌کارى ته‌واوى تێدایه له‌سه‌ر گه‌ڕه‌که‌کان و به‌ڕێوه‌به‌رایه‌تیه‌کان و شوێنه خزمه‌تگوزاریه‌کانى سلێمانى و کۆمپانیا بازرگانیه‌کان ئه‌و شوێنانه‌ى شارى سلێمانى که جێگه‌ى گرنگ".\nله‌ڕێبه‌ره‌که‌دا باس له‌سه‌ره‌تاى دروستبونى شارى سلێمانى و گه‌ڕه‌که‌کانکراوه پاشان باسى ئێستاى سلێمانی کراوه که ٢٤٠٠٠ کم دوجایه و ژماره‌ى دانیشتوانى ٢٢٧٠٠٠ که‌سه‌و پێکهاتووه له ١٦ شارۆچکه و ٤٥ ده‌ڤه‌ر و ٧٣ شاره‌وانى و ٢٥٧٦ گوند که له ٤٣% هه‌رێمى کوردستانى باشور پێک ئه‌هێنێت له‌سلێمانى ١٤ ناوچه‌ى گه‌ستیارى هه‌یه وه ١١٦ هۆتێل و مۆتێلى تێدایه و ٣٨ کۆمه‌ڵگاى گه‌شت و گوزارى تێدایه وه له ٣٠% پیشه‌سازى عێراق پێک ده‌هێنن.\nله‌ڕێبه‌ره‌که‌دا باس له پیشه ده‌ستیه‌کان و پیشه بچوکه‌کان سلێمانى کراوه له‌گه‌ڵ شه‌قامه سه‌ره‌کیه‌کان و ته‌واوى ناوى گه‌ڕه‌که‌کان و ناوى ته‌واوى موختاره‌کانى شارى سلێمانی.\nبه‌شێکى ترى ڕێنماکه پێکهاتووه له ناوى ته‌واوى بازاڕو دوکان و مارکێته‌کانى گه‌ڕه‌که‌کان به‌پێى ناوچه‌کان و شوێنه‌کانى سلێمانی.\n 273 جار خوێندراوه‌ته‌وه\nمیوانی ماڵپەڕ : 190


موچه‌ی مانگی 10ی ئه‌م وه‌زاره‌ته به‌مشێوه‌یه دابه‌شده‌كرێت\nبۆ یه‌كه‌مجار وه‌زاره‌تی پێشمه‌رگه له‌ڕێگه‌ی ده‌فته‌رچه‌كه‌وه موچه‌ی به‌شێك له‌ئه‌فسه‌رو كارمه‌نده‌كانی دابه‌شده‌كات و به‌پرسێكی ئه‌و وه‌زاره‌ته‌ش رایده‌گه‌یه‌نێت"300 موچه‌خۆرمان به‌و سیستمه نوێیه موچه‌ی مانگی 10 وه‌رده‌گرن"، به‌پێی زانیارییه‌كانی SNNیش، موچه‌ی ئه‌و كارمه‌ندانه له‌هه‌فته‌ی داهاتوو دابه‌شده‌كرێت.\nعه‌مید حسێن حه‌سه‌ن جێگری به‌ڕێوه‌به‌ری گشتی ژمێریاری وه‌زاره‌تی پێشمه‌رگه، بهSNNی راگه‌یاند: بۆ یه‌كه‌مجار دابه‌شكردنی موچه‌ی مانگی 10ی كارمه‌ندان و ئه‌فسه‌رانی به‌شی ژمێریاری وه‌زاره‌تی پێشمه‌رگه كه ژماره‌یان نزیكه‌ی 300 كه‌س ده‌بێت له‌ڕێگه‌ی ده‌فته‌رچه‌كه‌وه ده‌بێت.\nوتیشی:"تائێستا رێكاره‌كانی دروستكردنی ئه‌و ده‌فته‌رچه‌كه له‌لایه‌ن وه‌زاره‌تی داراییه‌وه ته‌واو نه‌كراون و له‌گه‌ڵ ده‌ركرنی، به‌شی ژمێریاری به‌و رێگه‌یه‌و له بانكی مناره‌ی شاری هه‌ولێر موچه وه‌رده‌گرن".\nبه‌وته‌ی ئه‌و به‌رپرسه‌ی وه‌زاره‌تی پێشمه‌رگه، له‌دوای سه‌ركه‌وتنی ئه‌زموونی وه‌رگرتنی موچه له‌ڕێگه‌ی ده‌فته‌رچه‌كی بانكییه‌وه، دابه‌شكردنی موچه‌ی ته‌واوی به‌ڕێوه‌به‌رایه‌تییه‌كانی دیكه‌ی وه‌زاره‌ت به‌وجۆره ده‌بێت.\nراشیگه‌یاند، یه‌كێك له سوده‌كانی ده‌فته‌رچه‌ك بۆ وه‌رگرتنی موچه ئه‌وه‌یه كه ده‌بێت موچه‌خۆره‌كه خۆی له‌بانك ئاماده بێت.\nهاوكات به‌پێی ئه‌و زانیارییانه‌ی كه له‌وه‌زاره‌تی پێشمه‌رگه‌وه دراون بهSNN، به‌هۆی ته‌واونه‌بوونی ده‌فته‌ری چه‌كی ئه‌و 300 ئه‌فسه‌رو كارمه‌نده‌وه، دابه‌شكردنی موچه‌ی مانگی 10یان ده‌كه‌وێته هه‌فته‌ی داهاتووه‌وه.\n5 مانگ پێشتر - Jan 7 2019 11:48AM


بیرکردنەوە - یاسای وەبەرهێنان لە نێوان گرنگیدان بە وەبەرهێنی خۆماڵی و بیانیدا\nچاكسازی یان فێڵبازی\nئەرێ سەدام فریشتەبوو؟\nكودەتای پۆلیڤیاو دیموكراسی درۆینەی رۆژئاوا\nچۆن کوردستان بو بەبازاڕێکی گەورەی تورکیا\nنکووڵی لەوە ناکرێت هەرێمی کوردستان گەشەسەندنێکی ئابووری بەر چاوی بەخۆیەوە بینیوە،بە تایبەت لە پاش ڕوخانی ڕژێمی بەعس لە ساڵی ٢٠٠٣ ەوە.هەرچەندە لەگەڵ دەست درێژی داعش بۆ سەرهەرێم و بوونی کێشەی سیاسی نێوخۆیی ولەلایەک و لەگەڵ عێراق لەلایەکیتر،کە لە ئەنجامدا قەیرانی دارایی بەرۆکی گرتین و کاری وەبەرهێنان بەرزی و نزمی بەخۆیەوەبینی.بەڵام هێشتا هەر لەکاتی بوونی ڕژێمی بەعس باشترە.هەرلەم ڕوانگەیەوە حکومەتی هەرێمی کوردستان سودی لەو کرانەوە گەورەیە وەرگرتووە لە پەیوەند یەکانی لەگەڵ کۆمەڵگای نێونەتەوەیی و ئەو مەودا بەرفراوانە لە چالاکی ئابوری، کە بۆ خۆی ڕۆڵێکی گرنگی هەبووە لە ڕاکێشانی وەبەرهێنەرانی بیانی و کۆمپانیا نێونەتەوەییەکان و کۆمپانیاکانی کەرتی گشتی و تایبەت بەرەو کوردستان. بەڵام لە بەرامبەردا وەبەرهێنانی خۆماڵی لە چاو وەبەرهێنی بیانی کەمتر گرنگی پێدراوە و بەڵکوپشتگوێ خراوە.! کە لە درێژەی بابەتەکەماندا باسی لێوەدەکەین.\nبۆ ئاسانترکردنی ئەم گەشەسەندنە زیاتر بەڕووی وەبەرهێنانی بیانیدا، حکومەتی هەرێمی کوردستان هەستاوە بە تێپەڕاندنی چەند یاسایەک، لە نێوانیاندا یاسای وەبەرهێنان لە هەرێمی کوردستان و یاسای نەوت و گاز، کە ئەمەش رێگا بۆ کەرتی تایبەت خۆش دەکات تا ببێتە بزوێنەری ئابووری بازاڕی ئازاد.\nپەرلەمانی کوردستان لە ساڵی 2006 دا هەستا بە دەرکردنی یاسایەک کە ڕێگا بۆ وەبەرهێنەرانی بیانی لە هەرێمی کوردستان خۆش دەکات. یاساکە تەنانەت ڕێگا بە کەسی بیانی دەدات ببێت بە خاوەن موڵک، ماوەی 10 ساڵ بەبێ باج کاربکات، وە بە شێوەیەکی ئاسان کار بە دەستمایەو قانزانجەکانەوە بکات کە لە پرۆژەکان دەستی دەکەوێت.\nوەبەرهێنەری بیانی مافی ئەوەی هەیە کە بە پێ ی ویستی خۆی شەریکی هەبێت یان نا. کەسی وەبەرهێنەری بیانی مافی ئەوەی هەیە کە کرێکاری بیانی بهێنێت و کرێکارەکانیش مافی ئەوەیان هەیە کە ئەو پارەیەی دەستیاندەکەوێت هەواڵەی ووڵاتەکانی خۆیانی بکەن. وەبەرهێنەری عێراقی و بیانی مافی ئەوەیان هەیە کە سودەکانیان هەواڵەی ووڵاتانی خۆیان یان ووڵاتانی دیکە بکەن.\nبڕگەی کارئاسانیەکان لە یاسای وەبەرهێنان لە هەرێمی کوردستان\nلە پاش دەرچوونی یاساکە لە پەرلەمانەوە، حکومەت هەستا بە دامەزراندنی دەستەی وەبەرهێنان بە مەبەستی بەڕێوەبردن و گەشەپێدانی وەبەرهێنان.\nئەم یاسایە بە بەراورد بە یاسای ووڵاتەکانی ڕۆژهەڵاتی ناوەڕاست، کارئاسانیەکی زۆر بە وەبەرهێنەرانی بیانی پێشکەشدەکات، هەندێک لە تایبەتمەندیەکان بریتین لە:-\n•ڕەفتار لەگەڵ وەبەرهێن و سەرمایەی بیانی وەک وەبەرهێن و سەرمایەی نیشتمانی دەکرێت (مادەی سێیەم).\n•وەبەرهێنی بیانی بۆی هەیە هەموو سەرمایەی ئەو پرۆژەیەی بەناوەوە بێت کە لە کوردستان دایدەمەزرێنێت (مادەی سێیەم).\n•حکومەت بەبێ بەرامبەر، یان بەرامبەر پارەیەکی کەم زەوی بۆ پرۆژەی وەبەرهێنان فەراهە دەکات کە بەپێ ی رێنماییەکان بێت (مادەی چوارەم).\n•وەبەرهێنەر بۆی هەیە سوود و قازانجی سەرمایەکەی بۆ دەرەوە بنێرێت (مادەی حەوتەم).\n•وەبەرهێنەری بیانی و نیشتمانی بۆیان هەیە بە شێوەیەکی یەکسان ببنە خاوەن زەوی یان زەوی بەمەبەستی پرۆژەی وەبەرهێنان بکڕن(مادەی چوارەم).\n•وەبەرهێنەر بۆ ماوەی 10 ساڵ لە باج و ڕەسمە ناگومرگیەکان دەبوردرێت لە رۆژی دەستپێکردنی پێشکەشکردنی خزمەتگوزاریەکان، یان بەرهەمهێنان. کەرەستەکانی پێویست بۆ پرۆژەکە لە ڕەسم و باجەکان دەبوردرێن (مادەی پێنجەم ).\nدەبینین لە یاساکەدا گرنگیەکی زۆر دراوە بە وەبەرهێنانی بیانی کەله‌ئێستادا ژماره‌یه‌كی زۆر كۆمپانیای بیانی له‌هه‌رێمی كوردستان كارده‌كه‌ن و له‌به‌رامبه‌ریشدا رێژه‌یه‌كی به‌رچاو كۆمپانیای خۆماڵی بوونیان هه‌یه‌و ئه‌وانیش كارده‌كه‌ن، به‌شێك له ئابوریناسان پێیان وایه كه بوونی كۆمپانیای بیانی له‌هه‌رێم كاریگه‌ری ئه‌رێنی بۆسه‌ر ئابوری هه‌رێم هه‌یه، به‌ڵام به‌شێكی تر پێیان وایه به‌پێچه‌وانه‌وه كاریگه‌ری نه‌رێنی بۆسه‌ر ئابوری هه‌رێم ده‌بێت له‌رووی ده‌سته‌به‌رنه‌كردنی ده‌ستی كاری ناوخۆو هێنانی ته‌كنه‌لۆجیای پێشكه‌وتوو له‌لایه‌ن ئه‌و كۆمپانیا بیانییانه‌وه. وەک پێویست گرنگی بە وەبەرهێنانی خۆماڵی نەدراوە،کەهەردووک وەک یەک گرنگیان بۆ بوژانەوەی ئابووری هەرێم بە گرنگ و پێویست دادەنرێن.\nبۆ زیاتر بەرەوپێشچوونی بەهێزکردنی ئابووری ووڵات گرنگیدانە بە ڕاگرتنی باڵانسی هەردوو وەبەرهێنەکە واتە بیانی و خۆماڵی، بەڕەچاوکردنی پردی متمانە بەتایبەت بەرانبەر بە وەبەرهێنی خۆماڵی،بۆ ئەوەی بەبێ ترس سەرمایەکەیان بەگەر بخەن،یاخود پارە کەڵەکە بوەکانیان نەنێرنە دەرەوەی ووڵات بەڵکو بە پێچەوانەوە بتوانن لە نێو خۆی ووڵات وەگەڕیخەن وسودو قازانجەکەی بۆ گەشەسەندن و بوژاندنەوەی ئابووری ووڵات بەکار بهێنن،نمونەی زۆریشمان هەیە کە وەبەرهێنی خۆماڵی کاری زۆرباش و خزمەتێکی بەرچاوی نیشتیمانیان کردووە،کەهەم سوودوقازانجی بەرچاویان کردووە هەم بەرەو پێشچوونی بەرچاوو دیارە لە ئاوەدانکردنەوەی سەرخانی ئابووری ووڵات بە جوانی دەبینرێت.\n02/22/2019 18:11:55 | 300 |


ناکۆکییەکانی نێوان ئەمریكا و چین نرخی نەوتی بەرزکردەوە\n- 5/14/2019 8:35:00 AM 2933 جار خوێندراوەتەوە\nبەهۆی بەردەوامی ئاڵۆزی لە گفتوگۆ بازرگانیەكانی نێوان ویلایەتە یەكگرتوەكانی ئەمریكا و چین، ئەمڕۆ سێشەممە نرخی نەوتی خاو بەرزبونەوەی تۆماركرد.\nبەپێی ئاژانسی هەواڵی رۆیتەرز، نرخی نەوتی خاوی برێنت بە بەراورد بە نرخی پێشوی 7 سەنت و بە ڕێژەی لەسەدا 0.1 بەرزبوەتەوە و نرخی یەك بەرمیل لەو بەرهەمە كردویەتیە 70.30 دۆلار لە كۆتا مامەڵەدا.\nلەكاتێكدا نرخی یەک بەرمیل نەوتی خاوی تەکساسی رۆژئاوای ئەمریکا بە بەراورد بە نرخی پێشوتری 7 سەنت و بەڕێژەی لەسەدا 0.1 دابەزیوە و نرخی یەك بەرمیل كردویەتیە 61.11 دۆلار.\nدوای ئەوەی عەرەبستانی سعودیە رایگەیاند دو كەشتی نەوتی وڵاتەكەی لەناو ئەو كەشتیانەدا بوە كە یەكشەممەی رابردو 12ی ئایار لە سنورە ئاویەكانی ئیمارات روبەڕوی هێرشێكی تێكدەرانە بونەوە و دواتر رایگەیاند ئەو كارە هەڕەشەیە لەسەر سەقامگیری دۆخی ئاڵوگۆڕی سوتەمەنی، نیگەرانیەكان لەبارەی ئابوری جیهان زیاتربو.\nهاوكات دوای ئەوەی هەینی رابردو 10ی ئایار ویلایەتە یەكگرتوەكانی ئەمریكا بڕی 200 ملیار دۆلار باجی خستە سەر كەلوپەلی چین، گفتوگۆ بازرگانیەكانی نێوان هەردو وڵات گرژی و ئاڵۆزی تێكەوت.\nترەمپ هۆكاری بڕیاری زیادكردنی باج-ی بۆ سەر كەلوپەلی چین بۆ ئەوە گەڕاندەوە كە حكومەتی پەكین پابەند نەبوە بەو رێككەوتنانەوە كە لە دانوستانەكانی چەند مانگی رابردودی نێوان هەردو وڵاتدا پێكەوە لەسەری رێككەوتون.\nئەوە لەكاتێكدایە، بە شێوەیەكی گشتی سزاكانی ویلایەتە یەكگرتوەكان بۆ سەر هەریەك لە وڵاتانی ئێران و ڤەنزوێلا-ی ئەندام لە رێكخراوی وڵاتانی نەوت (ئۆپیك) كە پێشتر زۆرینەی داهاتی وڵاتەكانیان لەسەر هەناردەكردنی نەوت بوە، كاریگەریەكی بەرچاوی لەسەر هەڵكشان و داكشانی نرخی نەوت لە بازارەكانی جیهاندا هەیە.\nهاوکات بەپێی هەواڵێکی بزنس ئینسایدەر، لە وەڵامی زیادکردنی گومرگی سەر کەلوپەلەکانی لەلایەن ئیدارەی ترەمپەوە، چین پلانی داناوە لەسەرەتای مانگی حوزەیرانی داهاتوەوە بەقەبارەی 60 ملیار دۆلار گومرگی سەر سەدان جۆر کەلوپەلی هاوردەکراوی ئەمریکی زیاد بکات.\nلەوباریەوە وەزیری دارایی چین رایگەیاندوە، بەپێی پلانەکەیان گومرگی سەر نزیکەی دوو هەزار و 500 پارچە کەلوپەلی هاوردەکراوی ئەمریکا زیاددەکەن، رێژەی گومرگی زیادکراو لە سەدا پێنجەوە بۆ لەسەدا 25 دەبێت.\nتاناوەراستی ئەم هەفتەیە تەواوی موچەی وەزارەت و دەستەكان دابەشدەكرێت\nقایمقامییەتی سلێمانی هۆشداری لە خواردنەوەی جۆرە شەربەتێک دەدات


ئەفسانەی سەدە – Knwe.org\nسەرەکی » کەلتوور » ئەفسانەی سەدە\nجەواهیری پاش 100 ساڵ كۆچی دواییكرد، پاش سەد ساڵ لە یاخیبوون و شیعر و گەڕان، ئەمەش دوای ئەوەی بووە ئەفسانە.\nئەگەر مێژووی ئەدەب باسی ئەو داهێنەرانە بكات كە گەورە بوون لە ژیاندا و لە پاش كۆچكردنیان پوكانەوە و بە تێپەڕینی كات جگە لە ناوەكانیان لە لیستێكی دوورودرێژدا هیچیان نەما، ئەوا ئەو مێژووە باسی ئەو داهێنەرانەی بۆ نەكردووین كە لە ژیانی خۆیاندا گۆرانییان چڕیوە و لەپاش مردنیان پێگەیان بۆ گەڕاوەتەوە و لە پاشاندا بوون بە ئەفسانە، ئەمە خەیاڵی میللییە كە بەردەوام پێویستی بە خۆراكە.\nرەنگە ئەفسانە یەكێك بێت لە سەرچاوەكانی ئەو خۆراكە تایبەتە، بە تایبەت كاتێك سەرچاوەكانی تر تامییان دەگۆڕێت یان وشك دەبنەوە.\nهەروەها مێژووی ئەدەب باسی ئەو داهێنەرانەمان بۆ دەكات كە لە ژیان و پێش مەرگ، بوون بە ئەفسانە، لەپاش مەرگیش وەك خۆیان ماونەتەوە، رەنگە ئەمانە كەمبن و دیاردەكە دەگمەن بێت، بەڵام بوونیان هەیە و هەن، پێدەچێت جەواهیریش یەكێك بێت لەو كەمە دەگمەنانە.\nئەگەر ساڵی لە داكیبوونی ئەو شاعیرە نەزانرێت كە لە كۆتایی سەدەی نۆزەدە بووە، یان جیاوازیی لەسەر ساڵەكان دروست ببێت، ئەوا بە ئاسایی دادەنرێت، بەتایبەت كە لەو سەردەمەدا مێژووی لە دایكبوون وابەستەی رووداوە سروشتییەكان دەكرا، وەك ئەوەی دەڵێن ساڵی لافاوەكە یان ساڵی\nبەفرە زۆرەكە، یان رووداوە سیاسییە گەورەكان، وەك ساڵی هاتنە سەر حوكمی سوڵتان یان هاتنەبەری حوكمی فڵان والی.\nئەگەر مرۆڤێكی وەك جەواهیری سەدەیەكی تەواو ژیابێت كە سەدەیەكی جیاوازە بە تایبەت بۆ عیراق، لە دەوڵەتی عوسمانییەوە بگرە تا دەگاتە كەوتنی داگیركاریی بریتانی و پاشان شۆڕشی بیست و دامەزراندنی شانشینی كە یەكێك لە پاڵەوانەكانی نوری سەعید بوو، بەو پێیەی بلیمەتییەكەی وایكردبوو كە دەیتوانی لەگەڵ نەیارەكانیدا بگونجێت و دوژمنێكی نادیار بۆ خۆی دروستبكات، دواتر كودەتاكەی بەكر سدقی و شۆڕشەكەی رەشید عالی گەیلانی و راپەڕین و هاوپەیمانی بەغدا و رووخانی سیستمی پاشایەتی و بەرپابوونی شۆڕی تەمموزی 1958و ئەو روداوە دراماتیكیانەی دەستییان پێكرد و كۆتاییان نەهات، مرۆڤێكی وەك جەواهیری لەنێو ئاپۆرای هەموو ئەو رووداوانەدا ژیا، ژیان بەجۆرێك كە تا رادەیەك نزیك بووە لە رووداوەكان و لە هەندێك كاتیشدا بەشداربووە یان نەیاربووە، بەو پێیەی زمانحاڵی رەسمی رووداوەكان بووە و ئەو ئەركەی خستۆتە سەرشانی خۆی، دەبێت بەڕاستی مرۆڤێكی نائاسایی و نزیك لە ئەفسانە بێت.\nلە رۆژگارێكدا ئەگەر مێژووی سەدەی بیست لە عیراق داوا بكرێت، ئەوا یەكێك لە گرنگترین سەرچاوەكانی «جەواهرییە، ئەو لەسەرەتای سەدەوە حەڤدە ساڵان بووە، سروودی بۆ وەفدەكان وتۆتەوە، كاتێكی تر یەكێك بووە لە شاعیرەكانی شۆڕشی بیست، پاشان نزیكترین كەس بووە لە مەلیك فەیسەڵی یەكەم، دواتر ساڵەكاتی تێپەڕاندووە و لە هەمووشیاندا شەڕی خۆی كردووە بەبێ ئەوەی چۆك دابدات، جەواهیری لە ریزی پێشەوە بووە، سروود دەچڕێت و هاندەدات و پاشان شكست و سەركەوتنەكان تۆمار دەكات، لەڕێی ئەوەوە دەكرێت مێژووی عیراقی هاوچەرخ بخوێنینەوە.\nقورسە شاعیرێكی عەرەبی بدۆزینەوە هێندەی جەواهیری لە سەردەمی خۆیدا رۆچووبێت، ئەو لەگەڵ ئەوەی شاعیرێك بووە كە بە هیچ كام لە شاعیرەكانی سەردەمی خۆی بەراورد ناكرێت، هەندێك كات پەرلەمانتار و هەندێك كاتی تر رۆژنامەنوس بووە، پشتیوانی لە هەندێك هەڵوێست و هەندێك كەسێتی كردووە، رەنگە هەستی وابووبێت لەخۆی گەورەترن و كاریگەرییان زیاترە.\nئەمەش واتای ئەوە نییە لە هەموو هەڵوێستەكاندا كۆك بێت لەگەڵیان، یان پێیوابووبێت لە هەڵوێستی ئەوانی تر دروسترە، ئەو بەشێوەیەك مامەڵەی لەگەڵ سیاسەتدا دەكرد كە لە پێگەی نوێنەرایەتیكردنی هەموو عیراقدا بوو، تەواوترین و جواترین بەلای ئەوەوە نەدەكەوتنە ژێر كاریگەریی رۆژانە یان گۆشەنیگایەك، یان ئەوەی سیاسەتوان بە گریمانەی دایدەنێت، هەر ئەمەش بۆتە مایەی ئەوەی رووبەرێك لەنێوان خۆیی و حزبەكان و سیاسەتوانە پیشەگەرەكاندا بهێڵێتەوە، نزیكبوونەوەی ئەوان لە دید و بۆچوونەكانی وایدەكرد نزیك ببێتەوە لێیان نەك بە پێچەوانەوە.\nجەواهیری بە تەنیا حزبێك بوو یان بە دیوێكی تردا: سەرۆكی حزبێك بوو كە ئەندامەكانی هەموو گەلی عیراق بوو.